45 kematian, Sabah tertinggi

Seramai 45 lagi pesakit Covid-19 meninggal dunia dalam tempoh 24 jam semalam menjadikan keseluruhan kes kematian sejak wabak itu melanda negara awal tahun lalu sebanyak 29,937 kes.

Daripada jumlah itu tujuh pesakit meninggal dunia sebelum menerima rawatan perubatan atau dikategorikan sebagai ‘brought in death’, menjadikan keseluruhan kes BID sebanyak 6,052 kes.

Sabah merekodkan kes kematian tertinggi apabila seramai 15 pesakit meninggal dunia, termasuk enam daripadanya adalah kes BID, menjadikan keseluruhannya sebanyak 2,632 kes.

Sehingga semalam, Sabah merekodkan 8,297 kes aktif, dengan 6,632 pesakit menjalani kuarantin di rumah; 1,018 ditempatkan di PKRC; 579 dimasukkan ke hospital; dan 68 pesakit dirawat di unit rawatan rapi (ICU), termasuk 22 yang memerlukan alat bantuan pernafasan.

Setakat ini, negeri itu merekodkan 227,904 kes positif dengan 217,101 daripadanya telah sembuh.

Selangor pula merekodkan tujuh kematian semalam, diikuti Kedah (lima); masing-masing empat di Kedah dan Kelantan; Pulau Pinang (tiga); masing-masing dua di Negeri Sembilan dan Pahang; dan masing-masing satu di Melaka, Perlis, dan Kuala Lumpur.

Tiada kes kematian dilaporkan di Johor; Perak; Terengganu; Labuan dan Putrajaya.

Sementara itu, Selangor terus merekodkan peningkatan kes aktif, jumlah pesakit menjalani kuarantin di rumah, pesakit di ICU serta jangkitan harian, semalam, berbanding pada Khamis.

Dalam tempoh 24 jam semalam negeri itu merekodkan 17,404 kes aktif dengan 14,867 pesakit menjalani kuarantin di rumah; 1,393 ditempatkan di PKRC; 1,051 dimasukkan ke hospital; dan 93 dirawat di ICU, termasuk 50 daripadanya yang memerlukan alat bantuan pernafasan.

Selangor kini merekodkan 737,395 kes positif dengan 711,799 pesakit telah sembuh, dan 9,723 pesakit meninggal dunia.

Sementara itu, sehingga semalam 95.6 peratus atau 22,379,626 populasi dewasa telah lengkap divaksinasi, manakala 97.8 peratus atau 22,906,258 lagi menerima sekurang-kurangnya satu dos daripada vaksin dua dos atau vaksin dos tunggal.

Pada masa sama, seramai 1,407,762 individu yang layak telah menerima suntikan dos penggalak.

Dalam tempoh sama juga seramai 2,584,612 atau 82.1 peratus remaja berusia antara 12 dan 17 tahun lengkap divaksinasi, manakala 87.4 atau 2,751,092 remaja lagi menerima sekurang-kurangnya satu dos.

Keseluruhannya sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, 76.4 peratus atau 24,964,238 individu telah lengkap divaksinasi, dan 78.5 peratus atau 25,657,350 lagi menerima sekurang-kurangnya satu dos.


Kanak-kanak 3 tahun hidap HFMD bukan cacar monyet: KP Kesihatan

Kementerian Kesihatan (KKM) hari ini menafikan kes pertama cacar monyet dikesan di Malaysia, selepas kanak-kanak berusia tiga tahun yang dikatakan menghidapnya, ternyata dijangkiti penyakit tangan, kaki dan mulut (HFMD).

Ketua Pengarah Kesihatan Tan Sri Dr Noor Hisham berkata Makmal Kesihatan Awam Kebangsaan (MKAK) telah mengambil dua sampel daripada kanak-kanak itu, yang mengalami simptom termasuk demam dan ruam, untuk diuji bagi HFMD, cacar monyet dan virus lain.

“Dimaklumkan bahawa susulan kenyataan KKM mengenai penyakit cacar monyet, seorang kanak-kanak berumur 3 tahun telah dibawa ke Klinik Kesihatan Batu 14, Selangor untuk membuat pemeriksaan kerana mengalami gejala demam (13 Mei) dan ruam (16 Mei). Ruam ini menjadi ‘blister’ (19 Mei) dan mula pecah (21 Mei).

“Diagnosa awal kanak-kanak ini adalah HFMD. Kanak-kanak ini kemudiannya dipantau di Hospital Kuala Lumpur oleh pakar pediatrik. Dua sampel telah diambil di mana MKAK telah membuat pengujian beberapa jenis virus termasuk untuk HFMD dan cacar monyet.

“Hasil ujian mengesahkan kes kanak-kanak ini adalah HFMD kerana keputusannya positif Coxsackie Virus A6, dan negatif untuk monkeypox serta virus lain yang diuji,” katanya dalam satu kenyataan.

Semalam, KKM mengesahkan tidak menerima sebarang makluman berhubung jangkitan cacar monyet di negara ini.

KKM sebelum ini bertindak balas terhadap video tular seorang kanak-kanak yang mengalami simptom seperti demam dan ruam.

Kementerian juga menasihatkan orang ramai supaya tidak menyebarkan berita yang tidak sahih.

Minggu lalu, KKM melaporkan negara telah merekodkan 31,661 kes HFMD, iaitu 15 kali ganda jumlah yang dicatatkan dalam tempoh sama tahun lalu.


Ada sesuatu tak kena dengan Ismail Sabri isu surat menteri PN: Hamzah

Setiausaha Agung Perikatan Nasional (PN) Datuk Seri Hamzah Zainudin berkata ada sesuatu yang pelik apabila Perdana Menteri Datuk Seri Ismail Sabri Yaakob mengeluarkan kenyataan kedua berhubung isu surat yang diserahkan 12 menteri PN kepada Yang di-Pertuan Agong.

Menurut Menteri Dalam Negeri kerajaan sementara itu, Ismail Sabri pada awalnya mengatakan adalah suatu perkara normal untuk wakil parti menghantar surat kepada sesiapa pun.

Tetapi, kemudian Perdana Menteri menukar kenyataannya pula yang menyalahkan tindakan 12 menteri PN menghantar surat kepada Agong untuk menolak Pilihan Raya Umum Ke-15 (PRU-15) diadakan pada musim tengkujuh.

“Seperti dikatakan Perdana Menteri berkenaan surat itu sebelum ini, beliau mengatakan perkara itu adalah normal, namun selepas beberapa hari, beliau mengeluarkan kenyataan mengatakan sebaliknya.

“Saya rasa ada sesuatu yang tidak kena di sini. Saya faham kedudukan ini boleh berlaku sebab kita sudah bincang dalam Kabinet bahawa kadang-kadang kita fikir tanggungjawab mewakili parti tertentu, tiada pilihan.

“Sama juga dengan Perdana Menteri, beliau tiada pilihan apabila partinya (UMNO) mengarahkan beliau membuat sesuatu dan perlu akur,” katanya pada sidang media di Bukit Aman, hari ini (12 Oktober 2022).

Untuk rekod, Ismail Sabri hanyalah salah seorang daripada tiga Naib Presiden UMNO, di bawah Presiden parti Datuk Seri Ahmad Zahid Hamidi dan Datuk Seri Mohamad Hasan sebagai Timbalan Presiden.

Bekas Ahli Parlimen Shah Alam Khalid Samad juga menyifatkan Ismail Sabri sebagai Perdana Menteri boneka dan patung kepada Zahid yang lebih berkuasa sebagai ‘pemandu’.

6 Oktober lalu, Menteri Alam Sekitar dan Air daripada PAS – parti komponen PN – Datuk Seri Tuan Ibrahim Tuan Man mengesahkan menteri daripada PN menyerahkan surat pada 5 Oktober, kepada Yang di-Pertuan Agong bagi menyatakan rasa tidak setuju jika PRU-15 diadakan tahun ini.

Susulan penyerahan surat itu, pada 6 dan 7 Oktober, Setiausaha Agung UMNO, Datuk Seri Ahmad Maslan serta Ketua Pemuda UMNO Datuk Asyraf Wajdi Dusuki mempersoalkan keabsahan Ismail Sabri sebagai Perdana Menteri.

Pada Ahad (9 Oktober) Ismail Sabri dipetik BH ketika menjawab persoalan yang dibangkitkan itu dilaporkan berkata keabsahan kerajaan pimpinannya masih kukuh dan tidak tergugat serta tidak menandakan hilang keyakinan terhadap kepimpinannya.

Ismail Sabri juga dilaporkan berkata tindakan berkenaan tidak menjejaskan keutuhan kerajaan kerana sokongan kepada seseorang PM adalah tertakluk kepada majoriti sokongan Ahli Dewan Rakyat dan bukan anggota Kabinet.

Bagaimanapun, susulan kenyataan Istana Negara pada 10 Oktober yang mengatakan Yang di-Pertuan Agong kecewa dengan situasi politik negara sekarang, Ismail Sabri menyalahkan pula tindakan 12 menteri Kabinetnya menghantar surat berkenaan.

Mengulas lanjut isu itu, Hamzah yang juga bekas Ahli Parlimen Larut berkata tindakan dilakukan 12 menteri Kabinet itu adalah selaras keputusan parti yang diwakili mereka yang tidak mahu PRU-15 diadakan dalam tempoh terdekat.

Beliau yang juga Setiausaha Agung Bersatu berkata keputusannya menandatangani dan menghantar surat itu adalah seperti diputuskan PAS dan Bersatu yang tidak mahu PRU-15 diadakan.

“Keputusan parti adalah tidak mahu membuat PRU-15 dan Perdana Menteri pun selalu mengatakan dirinya adalah ‘party man’ (orang kuat parti). Saya hormat cara beliau menjawab.

“Maka saya pun sebagai ‘party man’, kena dengar kepada (keputusan) parti. Apabila parti kata tidak sesuai sekarang (PRU-15), saya pun ikut sama tak sesuai (diadakan PRU-15).

“Sama juga dengan beliau (Ismail Sabri), sekiranya Presiden dia (Zahid) kata nak ada pilihan raya sekarang, maka beliau kena ikut,” katanya.


KM Sabah tak minat tanding Parlimen

Ketua Menteri Sabah Datuk Seri Hajiji Noor hari ini mengesahkan beliau tidak akan bertanding kerusi Parlimen pada Pilihan Raya Umum Ke-15 (PRU-15) akan datang.

Menurutnya walaupun ada permintaan untuk beliau bertanding di kerusi Parlimen Tuaran – kubu kuatnya – beliau tidak berminat untuk menjadi calon Parlimen.

“Saya tidak berminat,” katanya menjawab pertanyaan pemberita selepas merasmikan Persidangan Tahunan Perwakilan Parti Pribumi Bersatu Malaysia (Bersatu) Tuaran di Tuaran, hari ini.

Hajiji yang juga Ketua Badan Pimpinan Bersatu Sabah sebelum ini antara yang disebut-sebut bakal menjadi calon Gabungan Rakyat Sabah (GRS) jika gabungan itu bertanding di kerusi Parlimen Tuaran.

Tuaran adalah kubu kuat Hajiji, selaku Ahli Dewan Undangan Negeri (ADUN) Sulaman, yang disandangnya sejak 1990.

Sementara itu, Hajiji, yang juga Pengerusi GRS berkata, gabungan berkemungkinan besar akan meletakkan calon di Parlimen Tuaran pada PRU-15.

Beliau bagaimanapun berkata, perkara itu akan dibincangkan lebih lanjut dalam mesyuarat Majlis Tertinggi GRS, malam ini sebelum dibawa ke perbincangan bersama Barisan Nasional (BN) selepas itu.

“Secara ‘bisik-bisik’ sebelum ini memang ‘okay’ tapi kita kena secara rasmi nanti. Biarlah rasmi (bertanding) apabila sampai masanya,” katanya.

Pada PRU-15 ini, GRS yang merangkumi Bersatu, Parti Solidariti Tanah Airku (STAR), Parti Bersatu Sabah (PBS), Parti Maju Sabah (SAPP) dan Pertubuhan Kebangsaan Sabah Bersatu (USNO) bekerjasama dengan BN dari segi agihan kerusi bagi mengelak pertembungan.

Bagaimanapun, setakat ini, rundingan agihan kerusi antara kedua-dua pihak belum dimuktamadkan sepenuhnya.


Baik Zahid minta PM kerap buat mesyuarat ekonomi daripada PRU, kata pembantu Muhyiddin

Seorang pembantu Tan Sri Muhyiddin Yassin meminta supaya Datuk Seri Ahmad Zahid Hamidi meminta Naib Presiden UMNO merangkap Perdana Menteri mengadakan mesyuarat ekonomi lebih kerap daripada berterusan mendesak supaya pilihan raya umum ke-15 (PRU-15) diadakan.

Mantan Ketua Setiausaha Sulit Perdana Menteri (KSUS) kelapan, Datuk Marzuki Mohamad berkata semasa pentadbiran Muhyiddin sebelum ini, setiap minggu akan diadakan mesyuarat Majlis Tindakan Ekonomi bagi membincangkan langkah menguruskan hal ehwal kewangan negara tetapi sebaliknya berlaku apabila UMNO kembali berkuasa.

“Selain MPN (Majlis Pemulihan Negara), ada satu lagi mekanisme pengurusan ekonomi negara yang penting iaitu Majlis Tindakan Ekonomi yang dipengerusikan oleh Perdana Menteri sendiri. Majlis ini dianggotai oleh Menteri-Menteri berkaitan ekonomi dan pakar-pakar ekonomi.

“Di sinilah keputusan-keputusan penting mengenai ekonomi negara dibuat. Keputusan-keputusan ini kemudiannya dibawa ke kabinet untuk pengesahan.

“Semasa Tan Sri Muhyiddin menjadi Perdana Menteri, Majlis Tindakan Ekonomi bersidang setiap minggu pada hari Isnin. Keputusannya dibawa ke kabinet pada hari Rabu. Jadi Menteri-Menteri boleh ambil tindakan susulan yang segera di kementerian masing-masing selepas ia menjadi keputusan kabinet,” katanya dalam satu hantaran Facebook.

Ujar Marzuki, melihat keadaan ekonomi negara yang semakin meruncing sewajarnya mesyuarat tersebut perlu kerap diadakan tetapi malangnya beliau diberitahu sudah lama ia tidak diadakan semasa pentadbiran Datuk Seri Ismail Sabri Yaakob.

“Dalam keadaan negara sedang berhadapan dengan masalah ekonomi yang kian meruncing, Majlis Tindakan Ekonomi sepatutnya bersidang dengan lebih kerap untuk membuat keputusan-keputusan segera mengenai ekonomi.

“Tetapi saya dengar Majlis Tindakan Ekonomi telah agak lama tidak bersidang,” katanya lagi.

Marzuki berkata Presiden UMNO itu sepatutnya menasihati Ismail Sabri supaya segera mengadakan mesyuarat Majlis Tindakan Ekonomi bukan sebaliknya memberi tekanan supaya PRU-15 diadakan segera.

“Sepatutnya, Presiden UMNO gesa Perdana Menteri supaya segera adakan Mesyuarat Majlis Tindakan Ekonomi, bukan gesa segera diadakan pilihanraya,” katanya lagi.

Beliau juga mempersoalkan apakah Majlis Tindakan Ekonomi yang dipengerusikan oleh Ismail Sabri buat sepanjang tempoh menjadi kerajaan apabila kadar inflasi meningkat dan harga barang semakin membebankan rakyat.

“Kadar inflasi pada bulan Ogos 2022 telah meningkat ke 4.7 peratus dan inflasi makanan 7.2 peratus berbanding 4.4 peratus dan 6.9 peratus masing-masing pada bulan Julai. Harga barang naik dan naik lagi. Kadar OPR (Kadar Dasar Semalaman) juga dijangka akan dinaikkan lagi.

“Jadi apa Majis Tindakan Ekonomi buat untuk atasi masalah ini?

“Selain Majlis Tindakan Ekonomi, ada juga Pasukan Khas Jihad Tangani Inflasi yang diketuai oleh Menteri Komunikasi dan Multimedia? Apa sudah jadi dengan pasukan ini? Lama sudah tidak dengar khabar berita,” ujarnya lagi.


Selepas isteri, Najib pula mohon pasport dikembalikan

Susulan keputusan mahkamah mengembalikan pasport isterinya, kini Datuk Seri Najib Razak pula memohon pasport dikembalikan agar boleh berkunjung ke Singapura untuk bersama anak perempuannya yang akan bersalin di sana.

Bekas Perdana Menteri (PM) itu membuat permohonan untuk mendapatkan semula pasportnya baru-baru ini dan disahkan oleh peguam mewakilinya, Nur Syahirah Hanapiah menurut laporan media.

Peguam bela itu mengesahkan permohonan oleh Najib sudah dibuat atas tujuan yang hampir sama dengan Datin Seri Rosmah Mansor.

Terdahulu, Mahkamah Tinggi Kuala Lumpur hari ini memberi kebenaran kepada Rosmah untuk mendapatkan kembali pasportnya selepas memberi alasan untuk menemani anak perempuannya bersalin di Singapura.

Hakim Mohamed Zaini Mazlan membenarkan permohonan yang dibuat oleh peguam bela tertuduh, Datuk Jagjit Singh.

“Pasport pemohon dikembalikan kepadanya pada 15 Oktober 2021 (hari ini), dan mesti dikembalikan (ke mahkamah) sebelum atau sebelum 6 Disember 2021.

Kedua-dua pasangan yang sedang berdepan kes perbicaraan mahkamah itu mahu berkunjung ke negara jiran bagi menemani anak mereka Nooryana Najwa yang dijadual bersalin tidak lama lagi.

Kata Nur Syahirah pasukan pembelaan Najib memfailkan permohonan berkaitan pasport tersebut ke Mahkamah Rayuan kerana rayuan bagi sabitan kes bekas PM itu sedang dibicarakan di situ.

Bagaimanapun Nur Syahirah tidak mendedahkan tempoh spesifik yang dipohon Najib kepada mahkamah serta tarikh dia dijangka kembali ke Malaysia.

Sementara itu pegawai yang bertugas di Istana Kehakiman mengesahkan permohonan Najib itu akan diputuskan di Mahkamah Rayuan pada 18 Okt ini.


Rauf yakin PAS patuh dengan syarat UMNO guna logo sendiri

Pengerusi Badan Perhubungan UMNO Melaka, Datuk Seri Ab. Rauf Yusoh yakin PAS akan patuh dengan syarat yang diletakkan supaya menggunakan logo sendiri dalam Pilihan Raya Negeri (PRN) dan bukan logo Perikatan Nasional (PN).

Calon Ketua Menteri (KM) Melaka itu berkata keyakinan itu susulan respon positif beberapa pemimpin PAS terhadap Majlis Tertinggi (MT) UMNO semalam dan berharap keputusan yang dibuat akan memberi manfaat kepada kedua-dua parti bagi mengukuhkan Muafakat Nasional (MN).

“Keputusan memperkukuhkan Muafakat Nasional (MN) ini mesti memberi faedah kepada kedua-dua parti.

“Saya berhubung dengan semua pimpinan Pas dan mereka sangat mengalu-alukan keputusan ini.

“Apapun, kita akan menantikan keputusan yang akan dibuat Pas pada Ahad,” katanya dipetik portal Utusan Malaysia dalam sidang media di Villa D’Acqua, Kampung Pulau hari ini.

Semalam, UMNO selepas mengadakan mesyuarat MT meminta PAS menggunakan logo sendiri dalam PRN Melaka dan bukannya logo PN.

Setiausaha Agungnya, Datuk Seri Ahmad Maslan berkata PAS perlu menggunakan logonya sendiri sebagai mematuhi semangat MN dan digesa tunduk kepada syarat itu jika tidak mahu berlaku pertembungan sesama sendiri dalam PRN nanti.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama PH menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Selepas bubar Parlimen, PM kata SPR boleh tangguh PRU jika banjir

Suruhanjaya Pilihan Raya (SPR) boleh menangguhkan Pilihan Raya Umum-15 (PRU-15) jika banjir besar berlaku sepanjang tempoh berkempen, kata Perdana Menteri sementara, Datuk Seri Ismail Sabri Yaakob, sambil menjelaskan perbincangan lanjut akan dibuat sekiranya keadaan mendesak.

“Kerajaan sudah bersedia, namun jika banjir besar berlaku sehingga tidak boleh keluar mengundi, saya akan berbincang dengan SPR sekiranya ada alternatif lain untuk mengatasi masalah ini.

“”Kita bersedia tetapi kalau berlaku banjir yang besar, sehinggakan tak membolehkan orang nak keluar (mengundi) sebagainya, maka saya akan berbincang dengan pihak SPR kalau ada alternatif lain.

“SPR pun boleh beri pandangan, kalau SPR nak menghentikan pilihan raya itu terserah kepada SPR, kerana pilihan raya adalah keputusan SPR,” katanya pada sidang media selepas menghadiri Kenduri Rakyat di Kemayan, di Bera, hari ini, (6 November 2022), menurut Awani.

Pada 10 Oktober lalu, Ismail Sabri – setelah mendapat desakan daripada partinya, khususnya Presiden UMNO Datuk Seri Ahmad Zahid Hamidi – membubarkan Parlimen ke-14 berkuat kuasa serta-merta, walaupun ramai menteri Kabinet dan pemimpin politik menolak diadakan pilihan raya ketika musim tengkujuh.

Desakan itu semakin panas setelah pemimpin idola mereka, Datuk Seri Najib Razak yang juga bekas Perdana Menteri dan bekas Presiden UMNO gagal dalam rayuan akhir skandal SRC International dan kini menjalani hukuman penjara 12 tahun.

Untuk rekod, pada 6 Oktober lalu empat hari sebelum Ismail Sabri membubarkan Parlimen, Jabatan Meteorologi Malaysia (MetMalaysia) telah mengeluarkan amaran berkaitan Monsun Timur Laut yang lazimnya akan bermula pada November dan berakhir pada Mac.

Menurut MetMalaysia, ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Terbaharu, pada Khamis lalu, MetMalaysia sekali lagi memberi amaran bahawa Monsun Timur Laut akan melanda negara lebih awal daripada jangkaan iaitu bermula esok, 7 November dan berterusan sehingga kira-kira Mac tahun depan.

Kira-kira empat hingga enam episod hujan monsun, yang akan membawa hujan lebat berterusan, dijangka berlaku sepanjang tempoh ini.

“Seperti musim tengkujuh sebelum ini, hujan lebat berterusan walaupun beberapa hari telah diketahui menyebabkan bencana banjir di kawasan rendah dan kawasan berhampiran sungai. Sekiranya hujan lebat berterusan berlaku serentak dengan fenomena air pasang besar, maka risiko banjir pasti akan meningkat,” kata MetMalaysia memberi amaran.

MetMalaysia juga meramalkan penomena air pasang besar dijangka berlaku dalam tempoh 6 hingga 11 November; 22 hingga 27 November; 7 hingga 12 Disember; 22 hingga 26 Disember; serta 6 hingga 10 Januari 2023 dan 21 hingga 25 Januari 2023.

Sebelum ini, Timbalan Ketua Pengarah (Pasca Bencana) Agensi Pengurusan Bencana Negara (NADMA), Khairul Shahril Idrus dilaporkan berkata pihaknya sudah bersedia menghadapi bencana banjir berikutan monsun timur laut yang dijangka bermula pertengahan bulan ini.


Parti Fumio Kishida, menang pilihan raya Jepun

Gabungan parti pemerintah Jepun mengekalkan kemenangan majoriti pada pilihan raya umum semalam dan Perdana Menteri, Fumio Kishida berjanji akan memberi tumpuan memulihkan ekonomi negara itu sebagai kuasa ketiga terbesar di dunia.

Kelihatan pelabur di Tokyo yang bersorak menerima berita kemenangan Parti Liberal Demokratik (LDP) itu apabila menunjukkan Kishida dan rakan gabungan parti, Komeito memenangi 293 daripada 465 kerusi di Dewan Rakyat.

Selain itu, indeks saham Nikkei terus meningkat lebih dua peratus selepas media Jepun melaporkan keputusan itu, yang membolehkan blok pemerintah menggubal rang udang-undang isu membabitkan pandemik dan pakej rangsangan perbelanjaan pertahanan.

Kishida memaklumkan tinjauan mendapati orang ramai yakin dengan pemerintahan LDP yang sebelum ini secara berterusan memegang tanggungjawab itu sejak tahun 1950-an.

“Apabila pakatan pemerintah diberi majoriti, ia bermaksud kerajaan diberi kepercayaan. Ia adalah satu tanggungjawab yang amat besar,” jelas pemimpin berumur 64 tahun itu.

Kishida berharap dapat memberikan pakej rangsangan baharu menjelang akhir tahun ini untuk mengatasi impak Covid-19 terhadap sektor ekonomi yang bernilai puluhan trillion yen.

Beliau turut menggariskan rancangan untuk menangani ketidaksamaan ketara melalui dasar properniagaan di bawah pentadbiran Perdana Menteri terdahulu, Yoshihide Suga dan Perdana Menteri paling lama memerintah, Shinzo Abe.

LDP juga memberitahu ia akan meningkatkan perbelanjaan untuk sektor pertahanan bagi mengatasi ancaman dari China dan Korea Utara.

Bagaimanapun, menurut akhbar harian Asahi Shimbun memaklumkan Kishida perlu lebih bersedia sepenuhnya untuk berhadapan dengan kemungkinan berlakunya gelombang keenam jangkitan Covid-19 bermula musim sejuk ini dan pada masa yang sama bertegas melaksanakan idea dasar ekonomi.

Penurunan bilangan kerusi LDP sudah dijangkakan terlebih dahulu selepas Yoshihide Suga meletak jawatan walaupun baharu setahun memegang jawatan itu, berikutan ketidakpuasan hati penduduk jepun terhadap tindak balas kerajaan dalam menangani krisis virus tersebut.

Sebelum ini, Jepun dengan populasi 126 juta rakyatnya sudah merekodkan lebih 18,000 kematian akibat Covid-19 kerana tidak pernah melaksanakan sekatan dan penutupan penuh.

Bagaimanapun, tindakan itu dikecam hebat oleh kebanyakan peniaga terutama di bar dan restoran yang berdepan dengan keadaan sukar apabila tempoh sekatan terhadap aktiviti komersial itu ditutup berlarutan.

LDP sebelum ini memiliki 276 kerusi dan pada pilihan raya semalam menyaksikan parti itu mendapat 261 kerusi, mengekalkannya sebagai parti tunggal dengan majoriti.

Dalam beberapa dekat sebelum ini, undi menentang parti LDP berpecah dengan beberapa parti pembangkang utama, namun kali ini lima parti lawan sudah menjalinkan kerjasama dan sokongan kepadanya.

Sementara itu, dianggarkan lebih 56 peratus pengundi keluar menunaikan tanggungjawab untuk mengundi, ini menunjukkan kesinambungan kadar peratusan keluar mengundi masih rendah seperti keadaan pilihan raya sejak beberapa tahun kebelakangan ini.

Perdana Menteri, Fumio Kishida memaklumkan beliau akan menghadiri Sidang Kemuncak COP26 di Glasgow sebagai tanda penyertaan pertamanya dengan negara dunia lain selepas kemenangannya di pilihan raya itu.


Saya pertahan Julau, kata Presiden PBM sanggah kenyataan Zuraida

Presiden Parti Bangsa Malaysia (PBM) Larry Sng menafikan kenyataan presiden menunggu parti itu Datuk Zuraida Kamaruddin bahawa PBM tidak akan meletakkan calon di Sarawak pada Pilihan Raya Umum Ke-15 (PRU-15) akan datang.

Sambil menegaskan bahawa beliau adalah Presiden PBM, Larry berkata beliau akan mempertahankan kerusi dimenanginya pada PRU-14 di kawasan Parlimen Julau di Sarawak.

Terdahulu, Zuraida yang juga Ahli Parlimen Ampang berkata keputusan tidak meletakkan calon PBM di Sarawak dibuat kerana parti itu telah memohon menjadi komponen Barisan Nasional (BN).

“Kami masih menunggu kelulusan selepas permohonan sudah dimajukan untuk menyertai BN… BN tiada di Sarawak, bermakna PBM tidak akan meletakkan calon di negeri ini pada PRU-15,” kata Zuraida di Kuching, hari ini.

Larry memenangi kerusi Parlimen Julau ketika bertanding sebagai calon Bebas pada PRU-14, dengan menewaskan penyandang kerusi itu Datuk Joseph Salang Gandum dengan majoriti 1,931 undi.

Sejurus memenangi kerusi itu, beliau menyertai PKR pada 2018 dan dilantik sebagai Pengerusi Majlis Pimpinan Negeri pada 2020.

Larry kemudian meletak jawatan dan keluar daripada PKR pada 28 Februari 2021 dan menjadi Ahli Parlimen Bebas yang menyokong Perdana Menteri ketika itu, Tan Sri Muhyiddin Yassin.

Mengulas lanjut, Larry memberitahu FMT bahawa beliau tetap akan bertanding mempertahankan kerusi Parlimen Julau pada PRU-15.

“Saya adalah presiden parti, bagaimana saya tak tahu di mana saya bertanding atau tidak bertanding, itu tak elok.

“Apa yang sudah diputuskan dari parti adalah, parti akan bertanding di semua kerusi ada wakil rakyat PBM,” katanya lagi.

Larry juga berkata, tidak timbul soal pencalonan di mana-mana kawasan kerana BN belum membuat sebarang keputusan mengenai permohonan PBM.

“Sekarang kita belum sampai sana, dan tak semestinya ia akan berlaku sebelum PRU-15, kalau BN belum buat apa-apa keputusan, saya rasa soalan ini tak payah dijawab,” katanya.


MP digesa sokong RUU Kawalan Produk Tembakau dan Merokok

Usaha Kementerian Kesihatan dalam mewujudkan generasi ‘bebas rokok’ menerusi Rang Undang-Undang Kawalan Produk Tembakau dan Merokok 2022 wajar diberi sokongan jitu oleh semua Ahli Parlimen merentasi jurang politik.

Jaringan Kanser Paru-Paru Malaysia (JKPM) dalam kenyataan hari ini memaklumkan Ahli Parlimen perlu menunjukkan kesungguhan politik yang berani dan semangat kenegarawan yang tinggi dalam membantu melaksanakan rang undang-undang itu bagi mencipta legasi kesihatan yang benar-benar berkesan serta berkekalan untuk negara.

Katanya kebimbangan bahawa larangan tembakau bagi generasi yang lahir selepas 1 Jan 2007 iaitu Generasi Penamat (GEG) akan mencetuskan masalah berkaitan pelanggaran kebebasan peribadi kelak adalah tidak berasas.

“Penggunaan tembakau bukan seperti pengambilan makanan manis atau minuman beralkohol justeru perbandingan tersebut tidak relevan. Selain itu, tidak ada tahap merokok yang selamat dan ia membahayakan alam sekitar dan orang yang tidak bersalah di sekitarnya.

“Justeru, JKPM menggesa semua Ahli Parlimen untuk merebut peluang ini dan memastikan tempat mereka dalam sejarah dengan berani menyokong cadangan larangan tembakau GEG berperingkat ini. Kerajaan juga perlu memastikan penguatkuasaan undang-undang yang tegas, adil, konsisten dan berterusan,” menurut kenyataan itu.

JKPM turut menekankan bahawa pelaksanaan undang-undang pencegahan itu dilihat tepat pada masanya dalam membawa perubahan dan memberi manfaat kepada generasi masa hadapan.

Pengerusi Biro Wanita, Keluarga dan PENAWAR Persatuan Mencegah Dadah Malaysia (PEMADAM) Kebangsaan Datuk Jamelah A Bakar pula berkata negara perlu mempunyai rang undang-undang khas berhubung produk tembakau serta tabiat merokok, dan bukannya sekadar dimasukkan di bawah Akta Makanan 1983 dan Peraturan-Peraturan Kawalan Hasil Tembakau sedia ada.

“PEMADAM menyeru kepada semua Ahli Parlimen agar menyokong rang undang-undang yang telah dibentangkan oleh Menteri Kesihatan Khairy Jamaluddin. Ia adalah untuk menjamin kesihatan awam dan melindungi rakyat kita serta keluarga Malaysia daripada ancaman bahaya produk merokok,” menurutnya dalam kenyataan.

Semalam, Khairy memaklumkan Rang Undang-Undang Kawalan Produk Tembakau dan Merokok 2022 yang bertujuan mewujudkan GEG atau individu lahir 1 Jan 2007 dan seterusnya bebas merokok, tidak akan menjejaskan ekonomi negara.

Khairy berkata berdasarkan kajian mendalam yang dijalankan pihaknya, industri tembakau hanya memberi kesan sebanyak 0.18 peratus sahaja terhadap keseluruhan Keluaran Dalam Negara Kasar (KDNK).

Pada 27 Julai lepas, beliau membentangkan rang undang-undang itu, yang melarang individu lahir pada 2007 dan seterusnya merokok, membeli atau memiliki produk tembakau atau peranti merokok untuk bacaan kali pertama di Dewan Rakyat.


Filipina kurangkan tempoh kuarantin

Jabatan Kesihatan Filipina (DOH) memendekkan tempoh kuarantin bagi individu lengkap divaksinasi tetapi dijangkiti Covid-19 serta kontak rapat mereka, lapor agensi berita rasmi negara itu, PNA.

Langkah itu diambil setelah kerajaan mendapati tempoh kuarantin dan pengasingan yang berpanjangan telah memberi tekanan kepada sistem penjagaan kesihatan dan ekonomi.

Menurut kenyataan DOH, tempoh pengasingan bagi individu dijangkiti Covid-19 yang divaksin sepenuhnya tanpa gejala atau dengan simptom ringan dikurangkan kepada tujuh hari berbanding 10 hari sebelum ini, setelah garis panduan disemak semula.

Tempoh kuarantin untuk kontak rapat yang divaksin sepenuhnya tanpa gejala atau simptom ringan bagaimanapun dikurangkan kepada lima hari daripada tujuh hari sebelum ini.

Selain itu, menurut DOH, ujian RT-PCR untuk kontak rapat kes yang disahkan positif tetapi tidak menunjukkan gejala atau mempunyai gejala ringan kini diletakkan sebagai pilihan.

Bagaimanapun, tempoh kuarantin selama 10 hari untuk individu yang belum lengkap divaksinasi atau yang tidak divaksin termasuk pekerja penjagaan kesihatan akan tetap berkuat kuasa, menurut DOH.

Setiausaha Rendah Kesihatan Maria Rosario Vergeire semakan semula dibuat untuk menangani kekeliruan di lapangan yang disebabkan oleh perbezaan garis panduan untuk pengasingan atau kuarantin pengembara, orang awam dan pekerja penjagaan kesihatan.

Pakar kesihatan percaya bahawa faedah memendekkan kuarantin melebihi risiko khusus untuk varian Omicron.

Untuk ujian RT-PCR, DOH hanya mengesyorkannya kepada pekerja penjagaan kesihatan, warga emas dan individu yang mempunyai komorbiditi.

Sehingga semalam, Filipina merekodkan jumlah terkumpul kes positif Covid-19 sebanyak 3,058,634 kes, tempat kedua dalam kalangan negara-negara ASEAN selepas Indonesia. Negara itu juga mencatat 52,654 kes kematian dengan kes aktif mencecah 208,164 kes. – PNA


Heret Jho Low balik proses rumit, kata PM

Perdana Menteri, Datuk Seri Anwar Ibrahim akui proses membawa pulang ahli perniagaan dalam buruan, Low Taek Jho atau lebih dikenali sebagai Jho Low rumit.

Menurutnya kerajaan sedang berunding dengan berunding dengan beberapa negara bagi mengekstradisi Jho Low.

“Ini kerana rundingan sebegini membabitkan banyak negara, perkhidmatan perisikan, Interpol (Polis Antarabangsa) dan lain-lain,” katanya kepada pemberita selepas merasmikan ibu pejabat Persatuan Bulan Sabit Merah, hari ini.

Jelas Anwar, kerajaan mengetahui keberadaan individu diburu itu dan rundingan dijalankan bagi memperepatkan proses itu.

Sebelum ini pengarang bersama buku ‘Billion Dollar Whale’ mengenai 1Malaysia Development Bhd (1MDB), Bradley Hope yang memetik sumber mendedahkan dalam satu laman web bahawa rancangan itu sedang dibincangkan kerajaan berikutan lawatan Anwar ke China, bulan lalu.

Bagaimanapun Anwar enggan memperincikan butiran rundingan yang dilaporkan itu.

“Kami tidak pernah mengesahkan negara (Jho Low dipercayai bersembunyi). Rundingan mengenai perkara itu sedang dibuat dengan negara terbabit melalui saluran diplomatik yang betul,” katanya yang turut enggan nengesahkan sama ada rundingan itu membabitkan China seperti didakwa.

Sebelum ini, Menteri Dalam Negeri Datuk Seri Saifuddin Nasution mengesahkan notis merah yang dikeluarkan oleh Interpol terhadap Jho Low masih aktif.

Notis tersebut turut membabitkan lima individu lain yang terbabit dalam skandal 1MDB antaranya Terence Geh Choh Heng, Casey Tang Keng Chee, Jasmine Loo, Eric Tan Kim Loong dan Nik Faisal Ariff Kamil.


Jumlah pesakit sembuh semalam rendah berbanding kes baharu

Sebanyak 2,130 jangkitan baharu Covid-19 dilaporkan di seluruh negara dalam tempoh 24 jam semalam (Jumaat, 17 Jun 2022), meningkat sedikit berbanding 2,033 kes pada Khamis, lapor Kementerian Kesihatan (KKM).

Menurut laman sesawang Github KKM, daripada jumlah jangkitan baharu itu, 1,553 kes melibatkan individu yang telah menerima suntikan dos penggalak vaksin Covid-19; penerima dua dos (386 kes); individu tidak divaksinasi (168 kes); dan penerima belum lengkap vaksinasi (23 kes).

Jumlah kes baharu itu menjadikan kumulatif positif sejak Januari 2020 sebanyak 4,536,795 kes, dengan 4,475,438 pesakit telah sembuh, termasuk 1,080 yang pulih semalam.

Sehingga semalam juga sebanyak 25,626 kes di seluruh negara masih aktif, meningkat berbanding 24,577 kes pada Khamis.

Pesakit yang masih menjalani kuarantin di rumah turut meningkat kepada 24,585 daripada 23,573 pada Khamis, manakala 13 pesakit kekal ditempatkan di PKRC.

Sementara itu, jumlah individu yang menerima rawatan di hospital akibat Covid-19 sehingga semalam turut meningkat kepada 993 pesakit berbanding 959 pada Khamis.

Jumlah pesakit yang dimasukkan ke unit rawatan rapi juga meningkat daripada 32 kes pada Khamis kepada 35 kes, dengan 19 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan seorang pesakit meninggal dunia akibat komplikasi Covid-19 semalam, iaitu di Sarawak.

Susulan itu, jumlah kematian menjadikan pesakit Covid-19 di Malaysia yang meninggal dunia sejak 2020 seramai 35,731 kes, termasuk 7,579 kes BID.


Rasuah: Keputusan rayuan hukuman penjara Bendahari UMNO diketahui Jumaat

Keputusan rayuan Bendahari UMNO Datuk Seri Tengku Adnan Tengku Mansor terhadap sabitan dan hukuman bagi kesalahan menerima rasuah RM2 juta daripada seorang ahli perniagaan akan diketahui Jumaat ini.

Memetik laporan Bernama, Timbalan Pendakwa Raya Rullizah Abdul Majid berkata pihaknya menerima notis mengenai tarikh keputusan itu daripada mahkamah lewat petang tadi.

“Prosiding itu akan berlangsung dalam mahkamah terbuka pada 9 pagi,” katanya melalui aplikasi WhatsApp hari ini.

Rayuan Tengku Adnan, atau lebih dikenali sebagai ‘Ku Nan,’ didengar di hadapan panel tiga Hakim Mahkamah Rayuan iaitu Datuk Suraya Othman, Datuk Abu Bakar Jais dan Datuk Ahmad Nasfy Yasin pada 22 April lepas.

Pada 21 Disember tahun lepas, Tengku Adnan yang juga bekas Menteri Wilayah dijatuhi hukuman penjara 12 bulan dan denda RM2 juta selepas Mahkamah Tinggi mendapati beliau bersalah.

Bagaimanapun, mahkamah membenarkan permohonan Ahli Parlimen Putrajaya itu untuk menangguhkan hukuman sementara menunggu rayuan.

Tengku Adnan, 70, didakwa dalam kapasitinya sebagai seorang penjawat awam iaitu Menteri Wilayah Persekutuan, menerima RM2 juta daripada Pengarah Aset Kayamas Sdn Bhd (AKSB) Tan Sri Chai Kin Kong melalui cek didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan dan diketahui syarikat AKSB ada perhubungan dengan tugas rasminya.

Beliau didakwa melakukan kesalahan itu di CIMB Bank Berhad, Cawangan Pusat Bandar Damansara di sini pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya jika sabit kesalahan.


Ronaldo umum kematian salah seorang anak kembarnya

Bintang bola sepak antarabangsa Cristiano Ronaldo dan pasangannya Georgina Rodriguez mengumumkan bahawa salah seorang dari anak kembar mereka yang baharu lahir telah meninggal dunia.

Pengumuman tersebut dibuat semalam menerusi satu ciapan di akaun Twitter Ronaldo dimana dia mengesahkan pasangannya selamat melahirkan bayi perempuan tetapi kembarnya, seorang bayi lelaki meninggal dunia.

Pengumuman itu ditandatangani bersama oleh Ronaldo dan juga Rodriguez dimana mereka turut meminta ruang dan privasi dari semua pihak untuk mereka berkabung.

“Dengan rasa sedih yang sangat mendalam kami mengumumkan kematian bayi lelaki kami. Ia adalah keperitan terbesar yang dirasai oleh mana-mana ibu bapa.

“Hanya kelahiran bayi perempuan kami memberikan kami kekuatan untuk meneruskan kehidupan buat masa ini dengan sedikit harapan dan kebahagiaan.  Kami ingin mengucapkan terima kasih kepada doktor dan jururawat atas semua rawatan dan sokongan yang diberikan.

“Kami sangat bersedih atas kehilangan ini dan meminta privasi pada masa yang sangat sukar ini. Anak lelaki kami, kami akan menyayangi kamu selamanya,” tulis pasangan tersebut.

Ronaldo dan Rodriguez mempunyai seorang anak perempuan bersama yang berusia empat tahun, manakala Ronaldo mempunyai tiga anak lain dengan pasangannya sebelum ini.


Jumlah pesakit Covid-19 di hospital turun kepada empat angka

Kematian

Seramai 36 daripada 228 pesakit Covid-19 yang meninggal dunia dalam tempoh sehingga jam 11.59 malam tadi (Sabtu, 25 September 2021), dikategorikan sebagai ‘brought in death’ (BID).

Ini menjadikan jumlah individu yang meninggal dunia di rumah atau tempat lain sebelum dibawa ke hospital (BID) sejak penularan Covid-19 di negara ini pada Mac tahun lalu, meningkat kepada 4,923 kes berbanding kumulatif kematian sebanyak 25,159 kes.

Menurut statistik dikeluarkan KKM dalam laman web COVIDNOW tengah malam tadi, enam negeri merekodkan peningkatan jumlah kematian dengan Selangor mencatat 75 kes berbanding 65 pesakit pada Jumaat.

Jumlah kematian di Johor juga melonjak daripada 41 kes pada Jumaat kepada 56 semalam, diikuti Kelantan (18 kes semalam, 14 kes Jumaat); Kedah (15 kes semalam, 6 Jumaat); Perak yang merkodkan sifar kematian pada Jumaat mencatatkan 14 kes semalam; Melaka mencatatkan empat kematian semalam berbanding 3 pada Jumaat.

Kes aktif

Sementara itu, jumlah kes aktif di seluruh negara sehingga semalam juga turun kepada 191,434 kes, berbanding 195,837 kes yang dicatat pada Jumaat.

Daripada jumlah itu, 161,889 pesakit menjalani kuarantin di rumah, turun berbanding 163,875 pada Jumaat. Pesakit yang dirawat di PKRC pula berjumlah 18,589 individu (20,786 Jumaat), dan 9,886 pesakit dirawat di hospital, turun berbanding 10,121 pesakit yang direkodkan pada Jumaat.

Sementara itu, jumlah pesakit yang dirawat di unit rawatan rapi (ICU) meningkat daripada 1,055 yang direkod pada Jumaat kepada 1,071 semalam, dengan 601 memerlukan alat bantuan pernafasan.

Daripada jumlah pesakit yang dirawat di hospital sehingga semalam, 1,667 direkodkan di Johor berbanding 1,786 pada Jumaat; Selangor (1,394 Sabtu, 1,497 Jumaat ); Sabah (1,133 Sabtu, 1,157 Jumaat); dan Sarawak (963 Sabtu, 933 Jumaat).

Seramai 881 pesakit pula dirawat di hospital seluruh Kelantan, turun berbanding 902 kes pada Jumaat; Perak (759 Sabtu, 726 Jumaat); Pulau Pinang (634 Sabtu, 626 Jumaat); Kedah (565 Sabtu, 576 Jumaat); dan Pahang (453 Sabtu, 449 Jumaat).

Kuala Lumpur pula mencatatkan 410 pesakit dirawat di hospital pada Sabtu, berbanding 433 pesakit pada Jumaat; Terengganu (323 Sabtu, 347 Jumaat); Melaka (244 Sabtu, 247 Jumaat); Negeri Sembilan (231 Sabtu, 221 Jumaat); Perlis (169 Sabtu, 161 Jumaat); Putrajaya (56 Sabtu, 57 Jumaat); dan Labuan (empat Sabtu, tiga Jumaat).

Program Imunisasi Covid-19 Kebangsaan (PICK) – dilancarkan pada 24 Februari 2021

Data 25 September 2021.

Sehingga semalam sebanyak 83.1 peratus atau 19,454,273 individu dewasa sudah lengkap divaksinasi, manakala 21,923,560 individu atau 93.6 peratus lagi menerima sekurang-kurangnya satu dos suntikan vaksin Covid-19.

KKM juga memaklumkan sehingga semalam 0.9 peratus atau 27,139 remaja berusia 12 hingga 17 tahun lengkap divaksinasi, manakala 25.2 peratus atau 791,943 lagi menerima sekurang-kurangnya satu dos suntikan.

Secara keseluruhan sebanyak lebih 42.10 juta dos vaksin telah diberikan di seluruh negara sejak 24 Februari lalu dengan 22,715,503 menerima sekurang-kurangnya satu dos, manakala 19,481,412 penerima lengkap divaksinasi.

Semalam sahaja sebanyak 259,141 dos diberikan membabitkan 114,618 penerima dos pertama dan 144,523 lagi lengkap divaksinasi sama ada vaksin dua dos atau dos tunggal.

Mengenai jenama vaksin yang diberikan, KKM memaklumkan 47.7 peratus melibatkan vaksin jenis Pfizer, 44.1 peratus (Sinovac), 8.0 peratus (AstraZeneca), dan 0.2 peratus (Cansino).


JAIS sahkan Azhar Idrus tidak dibenar mengajar agama, tiada tauliah

Penceramah popular, Ustaz Azhar Idrus (UAI) tidak mempunyai tauliah untuk mengajar agama Islam di Selangor, kata Jabatan Agama Islam Selangor (JAIS).

JAIS mengesahkan larangan dikenakan terhadap Azhar susulan pembatalan kuliah maghrib UAI yang dijadualkan berlangsung pada Ahad ini di Masjid Diraja Tengku Ampuan Jemaah, Bukit Jelutong.

Pengarah JAIS, Datuk Mohd Shahzihan Ahmad, berkata semakan sudah dibuat berhubung status tauliah Azhar dan mendapati beliau tidak memiliki taulah untuk mengajar di negeri tersebut.

“Kuasa Majlis Agama Islam Selangor (MAIS) / JAIS adalah tertakluk kepada undang-undang dan peraturan yang berkuat kuasa di Selangor.

“Semua individu yang mengajar berkaitan agama Islam di Selangor perlu mematuhi undang-undang dan peraturan.

“Pihak masjid/surau juga tidak boleh menjemput individu tiada tauliah mengajar yang diberi bawah Seksyen 118 Enakmen Pentadbiran Agama Islam (Selangor) 2003 Pindaan 2016,” katanya dalam satu kenyataan, hari ini.

Terdahulu, satu hantaran dalam Facebook rasmi Azhar memaklumkan, Kuliah Maghrib Perdana UAI yang dijadualkan berlangsung pada Ahad ini di Masjid Diraja Tengku Ampuan Jemaah, terpaksa dibatalkan atas kuasa JAIS.

“Mohon maaf kepada rakyat Selangor kerana tidak dapat menyampaikan kuliah di negeri anda. Oleh itu, kuliah maghrib pada 26 Februari 2023 ditukarkan ke Masjid Ar-Rahimah Kampung Pandan, Kuala Lumpur. Mohon sebaran seluasnya,” katanya.


Jawatan MT UMNO tak sah, Pendaftar Pertubuhan arah adakan pemilihan

Semua jawatan dalam Majlis Tertinggi (MT) UMNO tidak lagi sah selepas tempoh penggal 2018/2021 tamat pada 30 Jun 2021 lalu, kata Jabatan Pendaftaran Pertubuhan Malaysia (JPPM), hari ini.

Dalam satu surat kepada Setiausaha Agung UMNO bertarikh hari ini, JPPM mencadangkan UMNO menetapkan satu tarikh untuk mengadakan mesyuarat pemilihan MT dengan mengambil kira pematuhan prosedur operasi standard (SOP) sedia ada.

Surat ditandatangani Pendaftar Pertubuhan Jasri Kasim memaklumkan pihaknya menerima maklum balas daripada Setiausaga Agung UMNO bertarikh 30 Julai 2021 mengenai petikan minit mesyuarat MT pada 7 Julai 2021 berhubung keputusan menangguhkan pemilihan MT, bahagian, cawangan, Wanita, Pemuda dan Puteri untuk penggal 2021/2023.

Dalam surat itu UMNO menyatakan:

“Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan. Penangguhan ini tidak boleh lebih daripada lapan belas (18) dari tarikh pemilihan yang sepatutnya diadakan.”

Jasri Kasim bagaimanapun berkata:

“JPPM Berpandangan bahawa tempoh pemegang jawatan MKT bagi penggal 2018/2021 telah tamat pada 30 Jun 2021. Oleh itu keputusan MKT UMNO untuk menangguhkan pemilihan jawatan di semua peringkat selama 18 bulan pada 7 Julai 2021 adalah tidak sah.”

Pada 29 Jun lalu, Setiausaha Agung UMNO Datuk Seri Ahmad Maslan memaklumkan MT menetapkan parti merujuk kepada Majlis Keselamatan Negara (MKN) dan Jabatan Pendaftaran Pertubuhan Malaysia (JPPM) bagi mendapatkan panduan kerana negara dan rakyat sedang menghadapi pandemik Covid-19.

Katanya beliau telah menulis surat kepada Ketua Pengarah (KP) Majlis Keselamatan Negara (MKN), Ketua Pengarah Kementerian Kesihatan Malaysia (KKM) selain menulis kepada Ketua Pengarah JPPM berhubung perkara berkenaan.

Katanya surat jawapan telah diperoleh daripada KP KKM bertarikh 10/5/21; KP JPPM bertarikh 2/6/21 dan MKN bertarikh 11/6/21 yang mencadangkan mesyuarat dan pemilihan UMNO dibuat secara dalam talian.

Untuk rekod terdapat 66,287 mesyuarat dan pemilihan yang perlu diadakan membabitkan kehadiran seramai 3.3 juta ahli UMNO iaitu pada peringkat cawangan sebanyak 21,135 mesyuarat; Wanita (21,058 mesyuarat); Pemuda (15,496 mesyuarat); dan Puteri (8,598 mesyuarat).

Terdapat juga 764 persidangan perwakilan bahagian yang terdiri daripada 191 persidangan untuk setiap empat peringkat di Bahagian, Wanita, Pemuda dan Puteri, yang semuanya mesti dijalankan secara serentak.


Muhyiddin ucap selamat berpuasa

Perikatan Nasional (PN) mengucapkan selamat berpuasa kepada seluruh umat Islam di mana sahaja berada, khususnya di Malaysia, yang akan menyambut 1 Ramadan 1444H, esok (Khamis, 23 Mac 2023).

Pengerusi PN, Tan Sri Muhyiddin Yassin turut berharap dan mendoakan semua umat Islam berada dalam keadaan sihat untuk menjalani ibadah puasa.

“Allhamdulillah dengan izin Allah SWT kita bertemu kembali dengan Ramadan Al Mubarak, bulan penuh keberkatan dan cukup istimewa bagi umat Islam.

“Malam ini kita akan mula bersolat sunat tarawih dan sepanjang Ramadan kita dituntut melakukan amalan-amalan sunat lain seperti bertadarus dan tadabur al-Quran, bersedekah serta menyantuni golongan yang tidak bernasib baik.

“Ramadan merupakan bulan terbaik bagi kita untuk memperbaiki diri dengan memperbanyakkan amalan bagi mendapatkan keampunan daripada Allah SWT.

“Janganlah sesekali kita lepaskan peluang ini kerana segala amalan kita di bulan mulia ini akan dilipatgandakan ganjarannya oleh Allah SWT,” katanya dalam kenyataan malam ini.

Muhyiddin yang juga Presiden Bersatu serta Ahli Parlimen Pagoh mengajak umat Islam memperbanyakkan membaca al-Quran, berzikir dan bersedekah, serta merapatkan silaturahim serta ukhuwah bersama keluarga, jiran tetangga dan sahabat handai.

“Bagaimana persediaan saudara-saudari menyambut bulan puasa kali ini? Saya pasti ramai yang merindui kenangan manis berbuka bersama keluarga, menunaikan solat tarawih berjemaah di masjid atau di surau dan bangun bersahur bersama ahli keluarga.

“Selamat menyambut Ramadan Al-Mubarak daripada saya dan keluarga. Saya doakan anda semua diberi kesihatan untuk menjalani ibadah puasa dan segala amalan kita diterima Allah SWT, insya-Allah,” katanya.


RM2.7 juta disediakan kerajaan Kelantan bantu rakyat terjejas

Pakej Bantuan Cakna Rakyat Covid-19 yang disedia kerajaan Kelantan akan memperuntukkan RM2.7 juta bagi membantu rakyat negeri itu yang terjejas sepanjang tempoh pelaksanaan sekatan pergerakan penuh.

Pakej tersebut diumumkan Menteri Besarnya Datuk Ahmad Yakob yang berkata sebanyak RM60,000 akan diselaraskan kepada 45 Pusat Khidmat Dewan Undangan Negeri (DUN) di Kelantan.

“Bayaran cukai tanah semasa yang berakhir 30 Jun akan dilanjutkan kepada 31 Ogos ini. Denda lewat cukai tanah hanya akan dikenakan bermula 1 Sept ini,” katanya dalam kenyataan hari ini lapor Bernama.

Sebagai tanda sokongan dalam usaha menangani COVID-19, Ahmad berkata beliau, Exco kerajaan negeri dan Ahli DUN, masing-masing menyumbangkan RM15,000, RM10,000 dan RM3,000 yang akan disalurkan kepada Tabung Amanah Kebajikan Darul Naim.

Dalam pada itu, beliau turut menyeru seluruh rakyat Kelantan untuk segera mendaftar dan mengambil suntikan vaksin COVID-19.

“Marilah kita terus berdoa agar petugas barisan hadapan diberi kekuatan dan ketabahan oleh Allah S.W.T atas usaha dan pergorbanan dalam menjalankan tugas yang sangat mulia ini,” tambahnya.


Umat Islam akan dibenar tunai umrah dalam masa terdekat

Umat Islam di negara ini dijangka dapat menunaikan umrah dalam masa terdekat selepas penelitian lebih terperinci kepada beberapa perkara sebelum pengumuman lanjut dibuat.

Menteri di Jabatan Perdana Menteri (Hal Ehwal Agama) Idris Ahmad berharap orang ramai bersabar sementara menunggu kebenaran secara rasmi untuk menunaikan umrah.

“Majlis Keselamatan Negara (MKN) dan Kementerian Kesihatan Malaysia (KKM) masih berbincang untuk membenarkan rakyat kita menunaikan umrah dan ibadat haji bermula tahun hadapan.

“Berkenaan kouta kebenaran ke Makkah, ianya masih bergantung kepada kerajaan Arab Saudi kerana mereka menetapkan syarat yang ketat ketika ini akibat Covid-19 dan rakyat kita perlu ikut peraturan di sana nanti,” jelasnya.

“Dengan pengurangan kes yang semakin rendah, marilah kita sama-sama berdoa agar kita dapat mengerjakan ibadat haji dan umrah seperti sedia kala dengan norma baharu,” kata Idris selepas Majlis Pelancaran Buku Haji anjuran Institut Pengajian Sains Sosial (IPSAS), Universiti Putra Malaysia (UPM) hari ini.

Arab Saudi sebelum ini mengumumkan pembukaan semula Makkah kepada jemaah dari luar negara untuk menunaikan umrah bermula 10 Ogos lalu.

Jabatan Pentadbir Hal Ehwal Masjidil Haram dan Masjid Nabawi sebelum ini mengumumkan kesediaan untuk menerima kedatangan 70,000 jemaah umrah sehari.

Melalui akaun Twitternya, Penolong Ketua Pengarah Hal Ehwal Masjidil Haram, Dr Saad Muhammad Al-Muhaimidi memberitahu pihaknya bersedia menerima kedatangan lebih ramai jemaah dari dalam dan luar Arab Saudi dengan menyediakan perkhidmatan terbaik bagi memudahkan segala urusan jemaah.

Selain itu, Kementerian Haji dan Umrah Arab Saudi merancang untuk menambah jemaah umrah sehingga 120,000 sehari berbanding sebelum ini, 60,000 jemaah sehari sekarang ini.


China rancang siapkan stesen angkasa dengan misi Shenzhou-14

China melancarkan satu lagi misi ke modul stesen angkasa baharunya (CSS) hari ini (5 Jun), membawa tiga angkasawan yang akan meneruskan kerja pembinaan CSS selama enam bulan, umum Agensi Angkasa Lepas China (CMSA).

Angkasawan itu – Cai Xuzhe, Chen Dong, dan Liu Yang – berlepas menaiki kapal angkasa Shenzhou-14 pada jam 10.44 pagi waktu tempatan, yang dilancarkan oleh roket Long March 2F dari Pusat Pelancaran Satelit Jiuquan di Gurun Gobi, Mongolia.

Pasukan itu dijangka mengambil masa sehingga lebih enam jam untuk mendarat dan akan bekerja di modul teras Stesen Angkasa Tiangong selama enam bulan sebelum kembali ke bumi pada Disember.

Ini adalah misi ketiga pembinaan CSS, di mana China dijangka memulakan operasinya menjelang Disember 2022. Misi kru pertama – tiga bulan oleh tiga angkasawan lain – selesai pada September 2021. Misi kedua, Shenzhou-13, menyaksikan tiga angkasawan menghabiskan enam bulan di angkasa untuk kali pertama.

China mula membina stesen angkasa tiga modulnya pada April 2021 dengan pelancaran Tianhe – yang pertama dan terbesar daripada tiga modul stesen itu.

Tianhe, akan menjadi tempat tinggal angkasawan pelawat sebaik sahaja stesen angkasa berbentuk T siap.

Selain Shenzhou-14, baki dua modul – kabin makmal Wentian dan Mengtian – masing-masing akan dilancarkan pada Julai dan Oktober.

Wentian akan menampilkan lengan robot, kabin berkunci udara untuk perjalanan di luar stesen, dan tempat tinggal untuk tiga angkasawan tambahan semasa penggiliran anak kapal.

Krew Shenzhou-14 akan membantu dengan persediaan Wentian dan Mengtian dan menjalankan ujian dwifungsi kedua-dua modul berkenaan.

Stesen angkasa lepas akan mempunyai jangka hayat yang direka selama satu dekad. Dengan 180 tan, ia akan menjadi lebih berat sedikit daripada Mir yang telah dinyahaktifkan oleh Russia, dan kira-kira 20 peratus daripada Stesen Angkasa Antarabangsa (ISS) mengikut jisim.

Program angkasa lepas China dikendalikan oleh sayap tentera Parti Komunis yang memerintah, Tentera Pembebasan Rakyat, mendorong Amerika Syarikat untuk mengecualikannya dari ISS. – Agensi


Lebih 72.27 juta dos vaksin Covid diberikan sejak Februari 2021

Kementerian Kesihatan (KKM) memaklumkan jumlah jangkitan baharu Covid-19 dalam tempoh 24 jam semalam (Khamis, 1 September 2022) meningkat sedikit berbanding pada Rabu.

Menurut laman sesawang CovidNOW, sebanyak 2,356 kes dilaporkan dalam tempoh itu, berbanding 2,340 kes yang direkodkan pada Rabu.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,784,980 kes, dengan 4,717,292 pesakit telah sembuh, termasuk 1,875 pesakit telah pulih semalam.

Daripada jumlah jangkitan baharu semalam, 1,654 kes melibatkan individu yang telah menerima suntikan dos penggalak vaksin Covid-19, diikuti 466 kes (penerima dua dos); 219 (individu tidak divaksinasi); dan 17 kes (individu yang belum lengkap divaksinasi).

KKM juga memaklumkan sehingga kini, sebanyak 31,463 kes masih aktif, meningkat berbanding 30,991 yang dicatat pada Rabu. Jumlah itu termasuk, 30,084 pesakit masih menjalani kuarantin di rumah (29,604 pada Rabu); dan 20 ditempatkan di PKRC (17 pada Rabu).

Jumlah pesakit yang dirawat di hospital bagaimanapun turun sedikit kepada 1,285 semalam, berbanding 1,301 pesakit pada Rabu, manakala 74 dimasukkan ke unit rawatan rapi (69 pada Rabu), dengan 46 daripadanya memerlukan alat bantuan pernafasan (42 pada Rabu).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan sembilan pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau brought in death (BID).

Tiga daripada kes kematian itu dilaporkan di Selangor, termasuk dua kes BID; Sarawak (dua kes) dan masing-masing satu kes di Pahang, Perlis, Pulau Pinang (BID), dan Sabah.

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,225 kes, termasuk 7,699 kes BID.

Sementara itu, sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam, lebih 72.27 juta dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu, 28,092,504 dos melibatkan dos pertama; 27,494,752 (dos kedua); 16,218,571 (penggalak pertama); dan 468,214 (penggalak kedua).


Fasa endemik bermula esok, episod baharu negara pasca Covid-19

Bermula 12 tengah malam ini, negara beralih ke Fasa Peralihan Ke Endemik selepas lebih dua tahun berhadapan dengan cabaran pandemik Covid-19 yang menyaksikan pelbagai kawalan dan kekangan dilaksanakan.

Ini termasuklah pelaksanaan Perintah Kawalan Pergerakan yang pertama pada 18 Mac 2020, penutupan sempadan negara, pengenalan amalan penjarakan fizikal, pelaksanaan pemakaian pelitup muka di tempat awam, serta penggunaan aplikasi MySejahtera dan lain-lain lagi, lapor Bernama.

Namun mulai 1 April esok, Fasa Peralihan Ke Endemik menyaksikan pelbagai kelonggaran diberikan semula, termasuk aktiviti solat jemaah di masjid serta surau atau upacara sembahyang di rumah ibadat selain Islam, boleh dilaksanakan tanpa penjarakan fizikal.

Mulai esok juga, premis perniagaan dibolehkan melaksanakan waktu operasi premis masing-masing mengikut syarat lesen operasi premis, apabila had waktu beroperasi bagi premis perniagaan dimansuhkan.

Bagaimanapun pemakaian pelitup muka di tempat-tempat awam masih wajib dipatuhi oleh setiap individu manakala pendaftaran kemasukan menggunakan aplikasi MySejahtera juga masih diwajibkan, dan hanya dikecualikan untuk kawasan terbuka, tidak sesak dan tiada perhimpunan orang ramai.

Sebanyak sembilan negeri termasuk Wilayah Persekutuan, Terengganu, Sarawak, Perak, Pulau Pinang, Kelantan, Kedah, Selangor dan Melaka, mengumumkan pelaksanaan solat tanpa penjarakan fizikal mulai 1 April.

Kerajaan Negeri Sembilan pula menetapkan penjarakan fizikal ketika mendirikan solat berjemaah dan wirid di semua masjid dan surau mengikut aturan sejadah bersaiz besar iaitu 0.6 meter lebar x 1.2 meter panjang.

Johor membenarkan semua masjid dan surau merapatkan sejadah ketika pelaksanaan solat berjemaah tanpa bersentuhan antara jemaah mulai esok, manakala turut mengambil langkah yang sama ialah Pahang, yang membenarkan kehadiran ke masjid dan surau kepada semua sama ada divaksin atau belum.

Perlis sudah membenarkan solat jemaah berjemaah dengan merapatkan saf sejak Januari lepas, sementara Sabah mengumumkan surau dan masjid boleh melaksanakan solat berjemaah dengan kapasiti penuh tanpa sentuhan fizikal berkuatkuasa esok.

Mengenai pembukaan sempadan negara, sumber AirAsia Malaysia ketika dihubungi menyatakan penerbangan pertama yang akan mendarat di Lapangan Terbang Antarabangsa Kuala Lumpur 2 (klia2) esok ialah AK52 dari Bengaluru pada 6.20 pagi.

Sumber itu berkata AirAsia akan mengadakan acara sambutan penerbangan antarabangsa bagi untuk penerbangan AK381 dari Jakarta, yang dijangka tiba pada 11.45 pagi esok.

“Sebanyak 12 penerbangan antarabangsa AirAsia dari lapan negara iaitu Kemboja, Vietnam, Indonesia, Singapura, Thailand, Bangladesh, Filipina dan India, dijangka mendarat di klia2 esok,” katanya.

Sumber Malaysia Airports Holdings Berhad ketika dihubungi menyatakan data mengenai penerbangan antarabangsa yang tiba dan keluar dari Lapangan Terbang Antarabangsa Kuala Lumpur, akan diumumkan menerusi satu kenyataan esok.

Sementara itu jurucakap rangkaian restoran Nasi Kandar Pelita ketika dihubungi menerusi Whatsapp menyatakan lapan restorannya akan beroperasi secara 24 jam bermula tengah malam ini.

Lokasi lapan restoran berkenaan ialah di Taman Chai Leng di Prai dan Jalan Macalister di Pulau Pinang; Jalan Ampang dan Desa Sri Hartamas di ibu negara; Subang Jaya, Ampang Point dan Sunway di Selangor dan sebuah lagi di Ipoh.

Sementara 16 lagi rangkaian restoran Nasi Kandar Pelita di seluruh negara akan beroperasi dalam pelbagai waktu termasuk dari 6 pagi hingga 2 pagi, 9 pagi hingga 6 pagi dan 3 petang hingga 6 pagi.

Sejak Perdana Menteri Datuk Seri Ismail Sabri Yaakob mengumumkan bahawa negara akan memasuki Fasa Peralihan ke Endemik bermula esok dengan pembukaan sempadan negara, banyak agensi pelancongan mula mengiklankan pakej percutian.

Sebuah agensi pelancongan MyZarra Travel and Services Sdn Bhd telahpun mempromosikan percutian ke negara Eropah dan Balkan bermula bulan depan.

Namun dalam keghairahan menikmati Fasa Peralihan Ke Endemik dengan merancang percutian ke luar negara, bersahur di restoran dan pulang ke kampung menyambut Aidilfitri bersama keluarga setelah dua tahun tidak dapat berbuat demikian, semua pihak masih perlu beringat peperangan terhadap COVID-19 masih belum tamat.

Pesan Menteri Kesihatan Khairy Jamaluddin Abu Bakar, orang ramai janganlah lalai dan terus mengamalkan kawalan kendiri, dalam memastikan COVID-19 terus terkawal dan tidak lagi membelenggu kehidupan masyarakat keseluruhannya.


RON97 naik kepada RM4.83 seliter

Harga runcit petrol RON97 akan meningkat sebanyak 11 sen kepada RM4.83 seliter, manakala harga petrol RON95 dan diesel kekal tidak berubah untuk minggu dari 16 Jun hingga 22 Jun.

Kementerian Kewangan dalam satu kenyataan hari ini menyatakan harga petrol RON95 dan diesel masing-masing kekal pada RM2.05 seliter dan RM2.15 seliter, walaupun harga pasaran kedua-dua produk itu meningkat melebihi harga siling semasa.

Kementerian berkata harga baharu itu adalah berdasarkan harga runcit mingguan produk petroleum mengikut formula Mekanisme Harga Automatik (APM).

“Kerajaan akan terus memantau trend harga minyak mentah global dan mengambil langkah sewajarnya untuk memastikan kebajikan dan kesejahteraan rakyat terus terjaga,” katanya.


Hasni berdepan saingan empat penjuru, berpeluang cerah menang besar

Menteri Besar Johor Datuk Hasni Mohammad berhadapan pertandingan empat penjuru di kerusi Dewan Undangan Negeri (DUN) Benut pada Pilihan Raya Negeri (PRN) Johor, 12 Mac ini.

Bertanding buat kali keempat di DUN Benut, Hasni yang mewakili Barisan Nasional (BN) ditentang calon Parti Pejuang Tanah Air (Pejuang) Iskandar Noor Ibrahim, calon Perikatan Nasional (PN) Senator Datuk Isa Ab. Hamid dan calon Pakatan Harapan (PH) Haniff @ Ghazali Hosman, menurut laporan Bernama.

Pengumuman calon yang layak bertanding itu dilakukan Pegawai Pengurus Pilihan Raya DUN Benut Mohd Rafi Abdullah pada 10.42 pagi di Dewan Serbaguna Benut di sini hari ini.

Hasni bertanding di kerusi DUN Benut sejak 2008 dan pada Pilihan Raya Umum Ke-14 (PRU14), beliau mempertahankan kerusi DUN itu dengan majoriti 4,447 undi.

Sebelum itu, Hasni merupakan Ahli Parlimen Pontian setelah menang pada PRU11, yang diadakan pada Mac 2004.

Terdahulu, anggota dan pegawai polis melaksanakan kawalan keselamatan di pusat penamaan calon seawal 6 pagi bagi memastikan proses penamaan berjalan lancar.

Penamaan calon berlangsung tanpa kehadiran penyokong parti bagi mematuhi prosedur operasi standard (SOP).

Suruhanjaya Pilihan Raya (SPR) menetapkan 12 Mac sebagai hari pengundian PRN Johor, manakala pengundian awal pada 8 Mac.

Hasni ketika ditemui pemberita selepas proses penamaan calon berkata beliau berpuas hati dengan urusan itu hari ini dan kesemuanya berjalan lancar.

“Ini adalah pengalaman pertama DUN Benut ramai yang bertanding. Ini menunjukkan proses demokrasi berjalan dengan lancar dan penuh kemesraan antara calon yang bertanding. Saya harap kita semua dapat mematuhi SOP ditetapkan SPR dalam siri-siri kempen akan datang,” kata Hasni yang juga Pengerusi BN Johor.

Sementara itu, Isa berkata saingan empat penjuru itu dilihat sangat sihat dan beliau akan menggunakan pengalamannya sebagai Ahli Dewan Negara, Pengarah Jabatan Kemajuan Orang Asli (JAKOA) di Pahang, dan guru dengan sebaiknya.

“Menteri Besar (Hasni) mempunyai reputasi baik, namun masyarakat juga mahu kepimpinan baharu dan saya melihat perkara asas yang perlu dilakukan perubahan di kawasan ini atau dijadikan fokus termasuk isu nelayan, perumahan, golongan M40 dan telekomunikasi,” kata Isa yang juga Ketua Bahagian Bersatu Pontian.


1,633 kes baharu, dua kematian

Jangkitan harian Covid-19 dalam tempoh 24 jam semalam (Ahad, 20 November 2022) turun ke paras terendah sejak pertengahan Oktober lalu, apabila mencatat 1,633 kes, berbanding 2,450 yang direkodkan pada Sabtu, menurut data Kementerian Kesihatan (KKM), hari ini.

Jumlah jangkitan harian terendah direkodkan sebelum ini ialah 1,210 kes pada 17 Oktober lalu.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,967,299 kes, dengan 4,903,906 pesakit telah sembuh, termasuk 1,989 yang pulih semalam.

Menurut data laman sesawang Github KKM, daripada jumlah jangkitan baharu itu, 1,116 kes melibatkan individu yang telah menerima suntikan dos penggalak; 287 kes (penerima dua dos); 223 kes (individu tidak divaksinasi); dan tujuh kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 26,798 kes masih aktif, turun lagi berbanding 27,156 yang dilaporkan sehingga Sabtu.

Daripada jumlah itu, 24,847 pesakit masih menjalani kuarantin di rumah (25,217 pesakit pada Sabtu); dan 1,857 dirawat di hospital, naik semula berbanding 1,848 pada Sabtu.

Seramai 94 pesakit dimasukkan ke unit rawatan rapi (91 pada Sabtu), dengan 55 daripadanya memerlukan alat bantuan pernafasan (63 pada Sabtu).

Sementara itu, dua pesakit meninggal dunia akibat komplikasi Covid-19 dalam tempoh 24 jam semalam. Tiada kes kematian di luar fasiliti kesihatan atau brought in death (BID), dilaporkan.

Dua kematian itu masing-masing dilaporkan di Pulau Pinang dan Selangor.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,595 kes, termasuk 7,783 kes BID.

Berikut adalah jumlah kes harian setiap negeri semalam, serta kumulatif positif sejak Januari 2020:


Vaksin Sinovac tidak mampu lawan varian Omicron: Kajian Hong Kong

Vaksin keluaran Sinovac Biotech, salah satu yang paling banyak digunakan di dunia, tidak menyediakan antibodi mencukupi untuk meneutralkan varian Omicron, kata penyelidik Hong Kong susulan kajian makmal yang dilakukan.

Penemuan terbaharu itu akan memberi impak kepada jutaan populasi dunia yang sebelum ini menggunakan vaksin keluaran China itu untuk mencegah daripada dijangkiti Covid-19.

Pasukan penyelidik di Universiti Hong Kong dalam kenyataan memaklumkan keputusan itu dirumus berdasarkan hasil kajian ke atas 25 individu yang lengkap divaksin dengan Sinovac.

Kajian itu membuktikan tidak ada seorang pun yang menunjukkan antibodi mencukupi di dalam serum darah untuk melawan varian Omicron.

Bagaimanapun, gelombang jangkitan sebelumnya di beberapa negara yang banyak menggunakan vaksin Sinovac akan memberikan beberapa imuniti semula jadi yang akan membantu memastikan “tiada kesan besar” daripada Omicron, kata Profesor Epidemiologi Universiti Hong Kong, Benjamin Cowling.

Selain itu, dalam satu kajian berasingan melibatkan 25 individu lain yang lengkap divaksin dengan vaksin mRNA keluaran Pfizer dan BioNTech SE, saintis menemukan lima orang daripadanya mampu melawan varian baharu itu.

Ia sejajar dengan hasil kajian yang dikeluarkan minggu lalu oleh kedua-dua syarikat itu, yang menyatakan suntikan dos penggalak mampu memberikan perlindungan daripada varian Omicron.

Sementara itu, kajian di Jepun menemukan, varian baharu itu mempunyai empat kali ganda lebih mudah menjangkiti berbanding varian Delta dan mungkin akan mengganggu tindakan dunia untuk keluar daripada fasa pandemik ini.

Dalam masa sama, kumpulan penyelidik mengesyorkan populasi dunia perlu divaksin semula untuk melawan varian baharu ini.

Bagaimanapun, penyelidik juga mengakui masih banyak yang perlu dikaji untuk mengetahui lebih terperinci mengenai tindak balas vaksin Sinovac terhadap Omicron, termasuk bagaimana sel T iaitu senjata imun terhadap sel pesakit dijangkiti virus itu akan bertindak balas.

Namun, penemuan ini memberi tamparan hebat kepada lebih 2.3 bilion penerima vaksin Sinovac terutamanya penduduk di China dan negara membangun lain.

Minggu lalu, Sinovac memaklumkan pihaknya sedang meneliti dengan lebih terperinci bagaimana vaksin keluarannya mampu bertindak dalam melawan Omicron namun, tidak memberikan tempoh masa untuk mengeluarkan keputusan berhubung isu tersebut.

Syarikat yang berpangkalan di Beijing itu juga tidak memberikan sebarang respon dengan kadar segera berhubung hasil penemuan daripada Universiti Hong Kong itu.

Sehubungan itu, kumpulan saintis turut mengingatkan orang ramai supaya mendapatkan suntikan dos penggalak dengan kadar segera. – Agensi


Empat kes seleweng dana, CBT RM1 juta Syed Saddiq bermula esok

Bekas Menteri Belia dan Sukan Syed Saddiq Syed Abdul Rahman akan ke Mahkamah Tinggi di Kuala Lumpur esok (21 Jun 2022) untuk perbicaraan berhubung penyelewengan dana dan pecah amanah jenayah (CBT) lebih RM1 juta.

Pada usia 29 tahun, wakil rakyat Muar itu adalah ahli Parlimen terbaharu menyertai kumpulan ahli politik yang berdepan pelbagai dakwaan rasuah rentetan huru-hara politik pada Februari 2020.

Bagaimana Syed Saddiq, yang menjadi menteri paling muda di Malaysia empat tahun lalu, yang menjadi harapan anak muda Malaysia menjadi tertuduh dalam kes itu, di mana dia akan berdepan empat pertuduhan?

Memetik laporan MalayMail, bagi dua pertuduhan pertama, Syed Saddiq pada Mac 2020, telah membuat laporan polis berhubung kecurian RM250,000 dari peti besi di rumahnya walaupun tiada tanda-tanda kemasukan paksa. Ia mendorong siasatan daripada Suruhanjaya Pencegahan Rasuah Malaysia (SPRM).

Menjelang Mei 2021, dia dipanggil oleh polis untuk disoal siasat berhubung kenyataannya yang dibuat dalam video berdurasi 45 saat yang dimuat naik sebulan sebelum itu pada 28 April, di mana beliau menuntut keadilan untuk A Ganapathy, seorang peniaga susu yang meninggal dunia pada Februari tahun sama semasa dalam tahanan polis.

Selepas dua jam disoal siasat, polis merampas telefon bimbit Syed Saddiq.

Dua bulan kemudian pada 22 Julai, Syed Saddiq dikenakan tuduhan rasuah pertamanya.

Ketika itu, masih sebagai Ketua Sayap Pemuda Bersatu, Syed Saddiq didakwa bersubahat dengan penolong bendahari parti Rafiq Hakim Razali dalam melakukan CBT dana sayap berkenaan berjumlah RM1 juta.

Syed Saddiq didakwa mengeluarkan RM1 juta melalui cek CIMB Bank Bhd tanpa mendapat kebenaran terlebih dahulu daripada Majlis Pimpinan Tertinggi Bersatu.

Dia kemudian didakwa dengan pertuduhan kedua menyeleweng RM120,000 milik Armada Bumi Bersatu Enterprise di Maybank Islamic Berhad untuk kegunaannya sendiri, yang didakwa menyebabkan Rafiq melupuskan wang itu.

RM120,000 itu dilihat sebagai sumbangan politik untuk kempen PRU-14 yang dikumpul melalui akaun Maybank Islamic Berhad milik Armada Bumi Bersatu Enterprise di Maybank Islamic Berhad, Jalan Pandan 3/6A, Taman Pandan Jaya antara 8 dan 21 April 2018.

Bagi pertuduhan ini mengikut Seksyen 403 Kanun Keseksaan, Syed Saddiq berdepan hukuman penjara maksimum lima tahun dan denda jika sabit kesalahan.

Bagi tuduhan ketiga dan keempat pula, Syed Saddiq pada 5 Ogos 2021, dikenakan dua pertuduhan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA).

Dia didakwa terlibat dalam aktiviti pengubahan wang haram iaitu dua transaksi bernilai RM50,000 setiap satu daripada akaun Maybank Islamic Berhad miliknya ke dalam akaun Amanah Saham Bumiputera miliknya yang dipercayai hasil daripada aktiviti haram.

Dia didakwa melakukan kesalahan itu di sebuah bank di Jalan Persisiran Perling, Taman Perling pada 16 Jun dan 19 Jun 2018. Pertuduhan mengikut Seksyen 4 (1) (b) AMLA, yang boleh dihukum di bawah Seksyen 4 (1) Akta yang sama.

Jika sabit kesalahan, Syed Saddiq boleh dipenjara sehingga 15 tahun dan denda tidak kurang lima kali ganda jumlah hasil daripada aktiviti haram itu.

Syed Saddiq menegaskan bahawa pertuduhan itu bermotifkan politik kerana dia tidak bersalah dan tidak melanggar mana-mana prosedur parti.

Dia kemudian meninggalkan Bersatu dan menubuhkan parti baharu, Malaysian United Democratic Alliance (MUDA) yang mula menyertai Pilihan Raya Negeri Johor Mac lalu dan menang satu kerusi Dewan Undangan Negeri.

Dia juga mendakwa bahawa pertuduhan terhadapnya dibuat ketika dia berada di bawah tekanan untuk menyokong kerajaan Perikatan Nasional pimpinan Presiden Bersatu Tan Sri Muhyiddin Yassin sejurus sebelum pembentangan Bajet 2021.

Syed Saddiq diwakili peguam Gobind Singh Deo, yang juga Ahli Parlimen Puchong dan daripada DAP.

Timbalan Pendakwa Raya Wan Shaharuddin Wan Ladin bertanggungjawab ke atas pendakwaan.

Mahkamah Tinggi sebelum ini menetapkan 22 hari untuk perbicaraan yang sepatutnya bermula pada 7 Jun.


Aset diisytihar Syed Saddiq berjumlah RM1.9 juta selepas sepenggal jadi MP

Selepas sepenggal menjadi Ahli Parlimen (MP), Syed Saddiq Syed Abdul Rahman mengisytihar aset keseluruhannya bernilai RM1.9 juta.

Menurut MP Muar yang juga Presiden MUDA itu, aset tersebut diperolehnya sebelum dan selepas menyertai politik serta sepanjang menjadi Menteri semasa Pakatan Harapan (PH) menjadi kerajaan pusat pada 2018.

Pengisytiharan harta setakat 30 Sept lalu itu dibuat mengikut Akta Akuan Berkanun 1960.

Syed Saddiq berkata, jumlah itu termasuk wang tunai dimilikinya berjumlah lebih RM45,000 serta pelaburan lain bernilai RM1.2 juta.

Selain itu beliau turut memiliki sebuah motosikal jenis Yamaha NVX bernilai RM8,500 selain membiayai kenderaan milik abangnya jenis Honda City sebanyak RM757 sebulan serta sebuah basikal terpakai jenis Pinarello berharga RM8,000.

Selain itu, aset lain diisytiharkan termasuk sebuah unit kondominium di Kuala Lumpur bernilai RM880,000 dan masih dalam pembinaan serta memiliki pegangan 50% rumah keluarga di Elmina, Shah Alam, Selangor.

Beliau turut memiliki dua ekor kucing yang tidak ternilai bernama ‘Toby dan Meow Meow’ selain memaklumkan dirinya tidak memiliki aset, akaun bank di luar negara, tiada sebarang tanah serta baju dan jam mahal.

“Di sini saya nak terangkan juga ini (isytihar) sangat penting untuk ketelusan kena terangkan bagaimana aset itu terkumpul adakah ia sumber sah atau sumber haram.

“Saya juga berharap bahawa khususnya bekas-bekas menteri turut isytihar aset kerana ini penting kerana rakyat nak lihat jumlah gaji tertentu sebelum masuk politik, awal masuk politik dan selepas menjadi menteri lima tahun, 10 tahun sama ada tiba-tiba ada aset berjumlah RM50 juta, RM100 juta termasuk aset di luar negara,” katanya menurut laporan media.

Untuk rekod, Syed Saddiq sedang berdepan kes mahkamah dan sudah diarah membela diri atas empat pertuduhan, termasuk pecah amanah dana berjumlah RM1 juta.


Tengku Zafrul nafi hadir mesyuarat TIA seperti didakwa Leissner

Menteri Kewangan Tengku Datuk Seri Zafrul Abdul Aziz menafikan dakwaan bekas pengurus bank Goldman Sachs, Tim Leissner, yang beliau menghadiri mesyuarat mengenai Lembaga Pelaburan Terengganu (TIA) pada tahun 2009, lapor Bernama.

“Merujuk kepada artikel Free Malaysia Today (FMT) berkenaan testimoni Tim Leissner dalam perbicaraan di Amerika Syarikat, saya ingin mengesahkan bahawa saya tidak pernah menghadiri sebarang mesyuarat mengenai Lembaga Pelaburan Terengganu (TIA) pada tahun 2009 bersama DYMM Sultan Terengganu dan individu-individu lain yang disebut dalam kenyataan tersebut,” katanya dalam satu catatan ringkas di laman Facebook beliau, hari ini.

FMT melaporkan bahawa nama Tengku Zafrul telah disebut dalam testimoni Leissner pada perbicaraan seorang lagi bekas pengurus bank itu, Roger Ng berkaitan 1Malaysia Development Bhd (1MDB) yang sedang berjalan di Amerika Syarikat (AS).

Leissner yang merupakan saksi dalam perbicaraan itu menceritakan kepada Mahkamah Persekutuan di New York tentang satu mesyuarat peringkat tinggi mengenai Lembaga Pelaburan Terengganu (TIA) yang kemudiannya menjadi 1MDB.

Menurut dokumen mahkamah yang dilihat FMT, Leissner mengambil maklum satu emel daripada Ng berhubung satu mesyuarat TIA pada 2009.

Dalam e-mel itu, Ng memaklumkan selain dirinya individu lain yang akan menyertai mesyuarat itu ialah Sultan Terengganu, Sultan Mizan Zainal Abidin; ahli perniagaan dikehendaki, Low Taek Jho; Pengarah Urusan Kumpulan Kenanga Investment Bank, Ramli Ismail dan Tengku Zafrul, yang ketika itu merupakan pengarah di Kenanga, kata laporan itu.


Pakatan Harapan perlu khemah besar pada PRU-15

1. Kekalahan teruk Pakatan Harapan (PH) di Pilihan Raya Melaka bukan di keranakan logo PH, tetapi ialah kegagalan parti yang mengetuai tampuk PH turun bekerja dan meraih undi tidak bersungguh-sungguh, sehingga penolakan pengundi melayu itu sendiri melebihi 10 %, semestinya itu sebagai signal perlunya PH memikirkan bagaimana untuk memikat kembali hati pengundi melayu pada PRU15 akan menjelang tiba, hakikat sebenar ialah lemahnya penguasaan PH di kampung, Felda dan tanah-tanah rancangan yang majoritinya adalah golongan melayu. Adakah ketua PH sibuk untuk memancing ahli parti rakan sahaja sedangkan kelemahan PH tidak terurus.

2. Ketika PRU-14 pada 2018, kita dihidangkan pelbagai isu mengenai korupsi khasnya skandal pelaburan 1MDB menjadi tarikan pengundi untuk memilih PH apatah lagi sekarang masalah rasuah, pengangguran, pengurusan bencana dan kenaikan harga barang yang makin tinggi.

Jadi PH perlu sedar isu begini mampu menaikkan kembali mood rakyat untuk terus menolak BN dan juga menolak PN yang dibarisi pengkhianat sekiranya PH bijak memainkan isu di platform media baharu. Isu-isu rakyat nampaknya tidak didendang secara agresif setelah termeterai MOU antara pihak kerajaan dengan PH, perkara ini juga perlu dikaji semula.

3. Undi 18 juga menjadi satu mimpi buruk jika ketua PH tidak memainkan peranan, kerana golongan muda telah menunjukkan trend penolakan kepada PH pada PRN Melaka sebanyak lebih 22% yang tidak mengundi PH. Adakah mereka inginkan dinosaur PH bertukar kerana kegagalan beberapa kali untuk mendapatkan NUMBERS dan golongan ini sendiri dah meluat melihat rentak lakonan ketua PH yang tak mesra golongan muda, setelah menolak wakil parti MUDA menjadi calon untuk tiket PH di PRN Melaka yang lalu?

Perlu di ingat bahawa undi 18 bakal terlaksana di bawah Seksyen 3(a) dan (b) Akta Perlembagaan (Pindaan) 2019 itu diwartakan sebagai P.U.(B) 615/2021 dan berkuat kuasa pada 15 Disember 2021 selepas mendapat perkenan daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

4. Angan-angan supaya Amanah diserap kedalam PKR adalah lawak lelucon, manakan boleh Amanah yang semakin diterima rakyat dimakan oleh PKR yang semakin lemah, kepimpinan Amanah yang ramai terutama YB Adly Zahari yang telah mengekalkan kemenangan beliau di DUN Bukit Katil sendiri telah menjadi ikon pemimpin PH itu sendiri dan dipersetujui bakal diangkat kembali menjadi ketua menteri jika PH dapat menawan semula Melaka.

5. Sekali lagi diingatkan bahawa ‘grand coalition’, Khemah besar dan PH ‘PLUS’ perlu di laksanakan, samada bersama Warisan, Pejuang, Muda dan mana-mana parti difikirkan baik untuk PH menjadi kuasa besar politik Negara jika ingin memenangi PRU15 nanti.

Sikap abang besar dan besar kepala harus disingkirkan dari mana-mana parti dalam PH, ia langsung tidak membawa kepada keuntungan, malah merugikan PH itu sendiri.

Ahmad Asri Talib
Ketua Amanah Bukit Bintang

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri


PdPR: Jawatankuasa khas bincang capaian internet ditubuh

Kerajaan sedang melakukan usaha untuk meningkatkan capaian internet di seluruh negara bagi memudahkan murid dan pelajar mengikuti program Pengajaran dan Pembelajaran di Rumah (PdPR).

Timbalan Menteri Komunikasi dan Multimedia Datuk Zahidi Zainul Abidin berkata, untuk tujuan itu kementeriannya menubuhkan sebuah jawatankuasa khas bersama Telekom Malaysia Bhd (TM) bagi mengenal pasti kawasan yang tiada liputan internet atau capaian lemah.

“Sejak PdPR dilaksanakan, kami menerima makluman berhubung murid dan pelajar menghadapi masalah capaian internet sehingga ada (murid) yang terpaksa berjalan jauh dari rumah untuk mendapatkan akses tersebut (internet).

“Menerusi jawatankuasa ini, kita harap dapat mengatasi masalah tiada capaian internet atau capaian lemah bukan sahaja di kawasan luar bandar atau jauh di pedalaman tetapi juga di tempat keselamatan seperti balai polis atau kem tentera yang capaian lemah dapat diperbaiki dan dinaik taraf,” katanya.

Terdahulu media melaporkan sesetengah murid dan pelajar berdepan masalah mendapatkan capaian internet untuk mengikuti PdPR, khususnya yang tinggal di luar bandar dan pedalaman.

Oleh itu katanya, jawatankuasa berkenaan akan turun padang bagi melihat dan memantau sendiri kawasan yang tiada liputan atau capaian internet rendah dan mengambil langkah segera mengatasinya.

“Jawatankuasa ini juga akan mendapatkan maklumat daripada syarikat telekomunikasi mengapa perkara tersebut berlaku dan langkah yang boleh diambil untuk mengatasinya, sekarang kita tengah usahakan (rangkaian) 4G di seluruh negara.

“Selain itu, kementerian telah menyalurkan RM15 juta kepada Kementerian Pendidikan untuk disalurkan kepada murid kurang berkemampuan bagi membeli gajet diperlukan bagi memudahkan proses PdPR mereka,” katanya hari ini.

Sementara itu, beliau berkata kementerian juga sedang berbincang dengan beberapa pihak untuk membantu petugas dalam industri media yang kehilangan pekerjaan bagi memastikan mereka dapat meneruskan kerja dalam bidang lain.

Katanya setakat ini, berdasarkan maklumat diterimanya terdapat kira-kira 5,000 pengamal media telah diberhentikan kerja dan pihaknya juga dalam perancangan untuk menyalurkan bantuan ‘one off’ kepada mereka.

“Kami tengah bincang dan berusaha bantu pengamal media yang dibuang kerja dengan memberikan latihan bersesuaian,” katanya.


2,757 kes baharu Covid-19, kedua terendah sepanjang Disember

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun 21 kes berbanding semalam, kedua terendah dalam bulan ini setelah merekodkan 2,589 kes pada 20 Disember lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, sebanyak 2,757 kes positif dikesan berbanding 2,778 yang dicatatkan dalam tempoh sama semalam.

Dalam kenyataan ringkas hari ini beliau berkata, angka terbaharu itu menjadikan kumulatif positif sejak awal tahun lalu hingga kini sebanyak 2,743,936 kes.

Sehingga semalam seramai 2,665,030 pesakit telah sembuh, manakala 31,334 lagi meningga dunia, dan 44,815 kes masih aktif.

Daripada jumlah kes aktif itu, seramai 37,183 pesakit kini menjalani kuarantin di rumah; 3,783 ditempatkan di PKRC; 3,543 dimasukkan ke hospital dan 306 dirawat di unit rawatan rapi, dengan 170 daripadanya memerlukan alat bantuan pernafasan.

Mengenai kadar kebolehjangkitan, Dr Noor Hisham berkata, Ro/Rt pada jangkaan mengikut kes seharian semalam untuk seluruh negara adalah pada nilai 0.90.

Berdasarkan data dikongsi beliau, Terengganu mencatat nilai Rt 1.01 manakala negeri-negeri lain antara 0.72 dan 0.97.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Sehingga semalam juga, lebih 56.8 juta dos vaksin telah diberikan kepada individu berusia 12 tahun dan ke atas sejak Program Imunisasi Covid-19 Kebangsaan (PICK) dilancarkan pada 24 Februari lalu.

Daripada jumlah itu, seramai 25,582,524 atau 78.3 peratus populasi Malaysia telah lengkap divaksinasi, manakala 79.5 peratus atau 25,975,901 lagi menerima sekurang-kurangnya satu dos.

Seramai 5,452,251 atau 16.7 peratus lagi menerima suntikan dos penggalak.


Rakyat Thai di India dinasihatkan pulang segera

Kerajaan Thailand menasihati rakyatnya yang berada di India supaya pulang segera ke tanahair susulan penularan Covid-19 yang tidak terkawal dihadapi negara besar tersebut ketika ini.

Dalam laman Facebooknya, Kedutaan Thai di India mengeluarkan kenyataan menggesa warganegara Thailand yang tidak mempunyai sebarang tugasan atau urusan kerja di sana dinasihati untuk pulang.

Dalam kenyataan itu lagi, warganegara Thailand yang memerlukan khidmat untuk pulang segera boleh mengambil penerbangan khas dari India ke Bangkok pada Rabu ini, 5 Mei.

Penerbangan khas tersebut akan tiba di India untuk menghantar bekalan perubatan kepada negara yang sedang bergelut dengan penularan wabak pembunuh itu.

“Terdapat dua penerbangan lain yang boleh tersedia, satu dari Chennai ke Bangkok pada 8 Meu dan New Delhi ke Bangkok pada 15 Mei,” kata kenyataan itu lagi.

India ketika ini sedang bergelut dalam membendung penularan jangkitan Covid-19 selepas sistem kesihatan mereka lumpuh dengan bekalan oksigen dan peralatan perubatan yang semakin tidak mencukupi untuk menampung jumlah pesakit yang terlalu banyak.


PRU-15 segera supaya UMNO dapat tangani inflasi dengan cekap

Gesaan UMNO supaya pilihan raya umum ke-15 (PRU-15) disegerakan bertujuan memastikan kerajaan dapat menangani isu kenaikan harga barang dengan lebih cekap, kata Datuk Nur Jazlan Mohamed.

Timbalan Pengerusi Badan Perhubungan UMNO Johor itu sebelum ini melabel Datuk Seri Ismail Sabri Yaakob sebagai Perdana Menteri (PM) terlemah mendakwa jika PRU-15 tidak disegerakan sudah pasti rakyat akan menyalahkan UMNO sebagai punca inflasi yang dialami rakyat ketika ini.

“Jika keadaan ini tak ditangani segera, pastinya UMNO akan sekali lagi menjadi mangsa hukuman rakyat.

“Kalau sebelum ini situasi dan mood rakyat banyak berpihak kepada UMNO/BN (Barisan Nasional), tak mustahil keadaan itu akan berputar 360 darjah memihak kepada Pakatan Harapan (PH) atau Perikatan Nasional (PN),” katanya dalam satu hantaran Facebook.

Nur Jazlan yang juga bekas Ahli Parlimen (MP) Pulai itu berkata disebabkan itu UMNO mendesak agar PRU-15 disegerakan supaya isu inflasi dapat ditangani dengan lebih berkesan.

“Sebab itulah UMNO mendesak agar PRU15 diadakan segera bagi memastikan sebuah kerajaan yang stabil, kukuh dan cekap dapat dibentuk untuk menangani krisis inflasi dengan lebih cepat,” katanya lagi.

Menurutnya lagi, Ismail Sabri berada dalam dilema kerana berdepan halangan untuk merombak Kabinetnya walaupun menyedari terdapat Menteri yang tidak menunjukkan prestasi baik.

“Sebenarnya PM berada dalam dilema besar. PM tak boleh nak buat rombakan kabinet untuk gantikan menteri-menteri tak perform itu dengan orang yang lebih berwibawa, selagi kumpulan jerung Bersatu masih terikat dalam Kerajaan PN.

“Akhirnya PM terpaksa telan segala keperitan, kena terima segala tohmahan dari rakyat kerana PM tak boleh membentuk sebuah kerajaan yang mantap dan kukuh,” ujarnya lagi.

Sebelum ini, Nur Jazlan dipetik melabel Ismail Sabri sebagai PM daripada UMNO paling lemah dalam sejarah negara kerana didakwa tidak boleh membuat keputusan atau menegaskan kuasanya.

“Tidak pernah seorang Perdana Menteri UMNO selemah ini dalam sejarah negara. Senario yang berlaku dalam pentadbiran kerajaan ketika ini dilihat bercelaru dan mencerminkan kedudukannya yang lemah,” katanya sebelum ni.

Pada PRU-14, Nur Jazlan gagal mempertahankan kerusi Parlimen Pulai apabila tewas kepada Datuk Salahuddin Ayub mewakili PH dengan perbezaan undi besar sebanyak 28,924.


Kes baharu turun sedikit

Jangkitan Covid-19 di seluruh negara dalam tempoh 24 jam sehingga 12 tengah hari tadi turun sedikit berbanding semalam, kata Ketua Pengarah Kesihatan Tan Sri Dr Noor Hisham Abdullah.

Beliau berkata dalam tempoh itu sebanyak 3,229 kes baharu direkodkan berbanding 3,245 kes semalam.

Angka itu menjadikan kumulatif positif meningakt kepada 2,817,163 kes, dengan sehingga semalam seramai 2,741,355 pesakit telah sembuh, dan 31,818 pesakit meninggal dunia.

Sehingga semalam, sebanyak 40,761 kes masih aktif, dengan 33,809 pesakit menjalani kuarantin di rumah; 3,994 ditempatkan di PKRC; 2,775 dimasukkan ke hospital; dan 183 pesakit dirawat di unit rawatan rapi, termasuk 84 daripadanya memerlukan alat bantuan pernafasan.

Sementara itu, kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 0.99, naik berbanding 0.98 pada Isnin.

Bagaimanapun, tujuh negeri mencatat nilai Rt lebih daripada 1.00 yang pada dasarnya mengikut pakar kesihatan kadar kebolehjangkitan adalah membimbangkan.

Kuala Lumpur mencatat nilai Rt tertinggi sebanyak 1.08; diikuti Negeri Sembilan (1.06); Melaka (1.04); masing-masing 1.03 bagi Johor dan Kedah; serta masing-masing 1.01 bagi Selangor dan Sabah.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


Hakim baharu ketuai kes Rosmah

Perbicaraan kes pengubahan wang haram dan pengelakan cukai Datin Seri Rosmah Mansor di Mahkamah Tinggi Kuala Lumpur didengar di hadapan hakim baharu hari ini (Khamis, 23 Mac 2023).

Hakim K Muniandy menggantikan Hakim Mohamed Zaini Mazlan, yang dinaikkan pangkat menjadi hakim Mahkamah Rayuan baru-baru ini, lapor Bernama.

Pada prosiding hari ini, peguam Rosmah, Datuk Geethan Ram Vincent memaklumkan mahkamah bahawa mereka menarik balik permohonan untuk melucutkan kelayakan Timbalan Pendakwa Raya Kanan Datuk Seri Gopal Sri Ram, memandangkan bekas hakim Mahkamah Persekutuan itu meninggal dunia pada akhir Januari tahun ini.

Memandangkan perkara itu tidak dibantah oleh Timbalan Pendakwa Raya Poh Yih Tinn, mahkamah kemudiannya membenarkan permohonan itu.

Sebelum ini, mahkamah menetapkan 15 hari bermula 12 Mei tahun ini untuk perbicaraan. Selain 12 Mei, mahkamah turut menetapkan 28 dan 30 Jun; 6, 7, 27, 28 dan 31 Julai; 1, 2, 11, 24 dan 25 Ogos; dan 7 dan 8 September 2023.

Pada prosiding hari ini, tarikh perbicaraan 27 Julai dikosongkan kerana Geethan Ram mempunyai kes di Mahkamah Rayuan pada hari itu.

Sementara itu, Poh memaklumkan kepada mahkamah bahawa pihak pendakwaan akan memanggil 15 saksi.

Rosmah, 70, menghadapi 12 pertuduhan pengubahan wang haram membabitkan RM7,097,750, dan lima pertuduhan gagal mengisytiharkan pendapatannya kepada Lembaga Hasil Dalam Negeri.

Isteri bekas Perdana Menteri Datuk Seri Najib Razak didakwa melakukan kesalahan itu di Affin Bank Berhad, cawangan Bangunan Getah Asli, Jalan Ampang di sini antara 4 Disember 2013 dan 8 Jun 2017, dan di LHDN Kompleks Bangunan Kerajaan, Jalan Tuanku Abdul Halim antara 1 Mei 2014 dan 1 Mei 2018.


Malaysia layak ke separuh akhir selepas benam Singapuran 4-1

Malaysia melangkah ke separuh akhir dengan menyingkirkan musuh tradisinya Singapura, selepas mencatatkan kemenangan bergaya 4-1 pada perlawanan penentuan Kumpulan B saingan Piala Persekutuan Bolasepak ASEAN (AFF) 2022, malam ini.

Kemenangan bergaya 4-1 itu dicatatkan dengan sokongan ribuan penyokong setia skuad Harimau Malaya untuk memintas Singapura dan muncul naib juara kumpulan, selepas mengumpul keseluruhan sembilan mata di belakang Vietnam.

Lebih manis, pasukan negara bukan sahaja memperbaiki rekod buruk terkandas di peringkat kumpulan pada edisi lepas, malah turut mengakhiri badi kemenangan berdepan The Lions sejak November 2014, selepas tewas dua dan seri sekali dalam tiga pertemuan terakhir.

Empat gol Malaysia disumbangkan penyerang Darren Lok pada babak pertama, sebelum aksi bertenaga pasukan negara pada babak kedua menyaksikan Malaysia menambah tiga lagi gol menerusi dua jaringan pemain tengah kacukan Malaysia-England Stuart Wilkin, dan pemain naturalisasi Sergio Aguero.

Pada aksi malam ini, pasukan negara mampu mendahului sekurang-kurangnya 2-0 di awal permainan jika tidak kerana penyudah tumpul pemain sayap Mohamad Faisal Abdul Halim dan pemain pertahanan V. Ruventhiran.

Percubaan Mohamad Faisal dalam kotak penalti selepas menerima hantaran cantik ketua pasukan, Muhammad Safawi Rasid berjaya ditampan Hassan Sunny pada minit kelapan sebelum penjaga gol berpengalaman Singapura itu, menafikan rembatan susulan Ruventhiran.

Mohamad Faisal yang mengumpul tiga gol setakat ini, sekali lagi terlepas peluang keemasan untuk merobek gawang Singapura yang tampil dengan pendekatan taktikal bertahan, apabila percubaannya dari jarak dekat pada minit ke-17, tepat ke Hassan yang mudah menepis bola keluar.

Tindakan pemain Singapura melengah-lengahkan masa akhirnya membawa padah, apabila mereka dihukum dalam satu serangan pantas yang menyaksikan hantaran lintang Muhammad Safawi dari sebelah kanan, tepat ke kepala Darren untuk gol pertama Malaysia pada minit ke-35.

Menyedari kelebihan satu jaringan tidak cukup, Malaysia menggandakan kedudukan lima minit selepas rehat berpunca kesilapan penyerang gantian Singapura Shawal Anuar menahan bola dan dipintas Wilkin untuk melepaskan rembatan kencang dari luar kotak yang gagal ditampan kemas Hassan.

Empat minit kemudian, pemain Sabah FC itu sekali lagi mencuri tumpuan dengan gol kedua peribadinya selepas mengawal bola hantaran Muhammad Safawi dalam kotak penalti dengan baik, sebelum melepaskan rembatan kaki kiri menyaksikan Hassan tertewas buat kali ketiga.

Ketinggalan tiga gol, Singapura di bawah bimbingan Takayuki Nishigaya baru tampil dengan taktikal menyerang dalam usaha memburu gol dan situasi itu jelas menyaksikan beberapa percubaan berbahaya berjaya dicipta sebelum berjaya meledak gol saguhati menerusi Faris Ramli pada minit ke-85.

Namun, Aguero memastikan Malaysia melangkah ke separuh akhir dengan bergaya apabila melengkapkan kemenangan 4-1 pasukan hasil penyudah dari luar kotak penalti pada minit ke-88.

Kejayaan dicipta pasukan negara malam ini ibarat ulangan pertemuan kedua-dua pasukan pada edisi 2014 di Stadium Nasional Singapura yang menyaksikan Malaysia menang 3-1 sekali gus memintas skuad tuan rumah untuk menempah tempat ke peringkat separuh akhir selaku naib juara Kumpulan B.

Pada aksi separuh akhir, Malaysia dijadual menentang Thailand selaku juara Kumpulan A, manakala Vietnam akan membuat perhitungan berdepan naib juara Kumpulan A Indonesia.

Vietnam menewaskan Myanmar 3-0 pada satu lagi aksi terakhir Kumpulan B di Stadium Nasional My Dinh, Hanoi sekali gus mengumpul 10 mata, sementara Malaysia kedua (sembilan mata), Singapura ketiga (tujuh mata) manakala Myanmar dan Laos tercorot dengan berkongsi satu mata.


Warisan tidak tanding dalam PRN enam negeri: Shafie

Tiada calon akan diletak Parti Warisan dalam pertandingan pada Pilihan Raya Negeri (PRN) di enam negeri nanti.

Keputusan untuk tidak meletak calon pada PRN nanti diumumkan Presidennya, Datuk Seri Mohd Shafie Apdal dan mereka hanya akan membantu calon parti kerajaan campuran berkempen sahaja nanti.

“Saya sudah nasihatkan untuk mereka jangan bertanding dan saya telah maklumkan dalam mesyuarat induk Perpaduan baru-baru ini bahawa kita tidak akan minta kerusi walaupun pada peringkat awal ada usaha nak bagi Warisan di Kedah.

“Saya beritahu kita menyokong, bagi memastikan bahawa tidak perlu kita bertanding walaupun kita ada seorang Ahli Dewan Undangan Negeri (ADUN), walaupun kita ada kekuatan semasa pilihan raya peringkat Parlimen ada 4,000 undi, bukan tidak boleh bertanding tetapi kita mahu sebab itu keikhlasan kita,” katanya dipetik laporan Sinar Harian.

Shafie terdahulu menghadiri Majlis Rumah Terbuka ADUN Tanjung Aru Anjuran Bersama Bahagian Putatan di Tanjung Aru malam tadi.

Mohd Shafie berkata, keputusan itu termasuk tidak akan mempertahankan kerusi Dewan Undangan Negeri (DUN) Teratai yang disandang Bryan Lai Wai Chong di Selangor.

“Bila saya bincang dengan dia (Bryan Lai), selepas itu saya bincang dengan Menteri Besar dan saya ada cadangan dan itu terserah dengan Menteri Besar bagaimana untuk membantu,” katanya.

Tambah beliau lagi, PRN itu berlangsung di enam negeri di mana Warisan tiada jenteranya sendiri namun mempunyai penyokong yang boleh membantu calon yang akan bertanding nanti.

Untuk rekod, Warisan tewas dan hilang deposit di semua kerusi Parlimen yang ditandingi mereka di Semenanjung pada Pilihan Raya Umum Ke-15 (PRU-15) lalu.


Bersatu kekal sokong kerajaan UMNO Johor tapi…

Bersatu mengingatkan UMNO Johor supaya berlaku adil terhadap parti itu susulan beberapa rungutan mengenai beberapa tindakan, termasuk pembahagian jawatan ketua kampung yang dibuat tanpa rundingan yang betul.

Peringatan itu dibuat Presiden Bersatu yang juga Perdana Menteri, Tan Sri Muhyiddin Yassin selepas menerima aduan dan rasa tidak puas hati di kalangan masyarakat.

Ditanya mengenai sokongan Bersatu kepada UMNO Johor susulan kenyataan Menteri Besar, Datuk Hasni Mohammad pada Perhimpunan Agung UMNO (PAU) 2020, Ahad lalu, beliau berkata:

“Untuk Johor kita akan kekalkan. (Sokongan Bersatu) bukan untuk UMNO, tapi untuk negeri Johor.”

Beliau ditemui selepas mesyuarat khas Bersatu Johor dan Perikatan Nasional (PN) Johor di Putrajaya, yang dikatakan berbincang isu kenyataan Hasni pada PAU, Ahad lalu.

“Demi menjaga maslahah masyarakat di Johor, kita akan terus bersama-sama,” katanya.

Beliau berkata, Bersatu Johor lebih mementingkan soal negara, negeri dan rakyat supaya tidak timbul sebarang pergolakan di kemudian hari.

“Setakat hari ini kita tidak ada apa-apa lagi keputusan yang kita nak buat kerana apa yang penting dari sudut Bersatu memikirkan soal negara, negeri dan soal rakyat supaya tidak akan timbul soal pergolakan yang nanti akan membawa kesan buruk kepada negeri dan negara.

“Sebab itu di peringkat negara saya pun dengan rakan-rakan Kabinet UMNO telah putuskan kita akan terus kekal bersama baik menteri atau pun timbalan menteri,” katanya.

Ahad lalu, Hasni ketika berucap di PAU, merendah-rendahkan kewibawaan Muhyiddin untuk bertanding di Parlimen Pagoh.


Rayuan MB Kedah dalam kes saman fitnah ditangguh

Mahkamah Rayuan hari ini (23 Ogos 2022) menangguhkan pendengaran rayuan oleh Menteri Besar Kedah Datuk Seri Muhammad Sanusi Md Nor terhadap perintah Mahkamah Tinggi supaya membayar ganti rugi RM50,000 kepada Ahli Parlimen Pokok Sena Datuk Mahfuz Omar berhubung saman berkaitan kenyataan fitnah.

Ketika prosiding dalam talian Hakim Datuk Lee Swee Seng memberitahu peguam terlibat bahawa pihak mahkamah tidak dapat mendengar rayuan hari ini memandangkan mereka perlu menghadiri mesyuarat pada jam 3 petang ini.

Terdahulu mahkamah mendengar beberapa rayuan kes lain di sebelah pagi, yang berlarutan hingga pukul 2 petang, dan mahkamah mempunyai dua lagi kes yang perlu didengar hari ini termasuk rayuan Muhammad Sanusi.

Lee bersama dua lagi panel hakim, Datuk Nordin Hassan dan Datuk Mohd Nazlan Mohd Ghazali, kemudian mengarahkan supaya pengurusan kes diadakan esok bagi menetapkan tarikh pendengaran baharu.

Pada 8 Nov lepas Mahkamah Tinggi Kuala Lumpur memerintahkan Muhammad Sanusi membayar RM50,000 sebagai ganti rugi selepas membenarkan saman fitnah yang dikemukakan Mahfuz.

Pesuruhjaya Kehakiman Datuk Mohd Arief Emran turut memerintahkan Muhammad Sanusi menulis permohonan maaf kepada plaintif di laman Facebook milik defendan dalam tempoh 14 hari dan memerintahkan defendan membayar kos tindakan guaman kepada plaintif berjumlah RM15,000.

Mahkamah turut mengeluarkan perintah injunksi yang menegah defendan atau ejen-ejennya daripada menerbitkan kata-kata fitnah terhadap plaintif pada masa hadapan.

Pada 9 Okt 2019, Mahfuz memfailkan saman itu berdasarkan hantaran dibuat oleh Muhammad Sanusi dalam akaun Facebooknya pada 30 Julai 2019 yang mengaitkan Mahfuz selaku wakil rakyat bagi kawasan Pokok Sena dalam isu pemindahan Sport Toto ke kawasan itu.

Mahfuz juga mendakwa Muhammad Sanusi menerbitkan satu video berdurasi 7 minit 57 saat di akaun Facebooknya pada 27 Julai 2019 yang memaparkan sekumpulan individu membantah pembukaan Sport Toto di Pokok Sena sambil memegang sepanduk yang tertera nama plaintif.

Peguam Yusfarizal Yussoff dan Mohd Faizi Che Abu mewakili Muhammad Sanusi, manakala Mahfuz diwakili peguam Noorazmir Zakaria. – Bernama


Peniaga produk kosmetik tak boleh guna gelaran doktor untuk buat iklan

Gelaran profesional seperti “doktor” tidak boleh digunakan pengasas atau usahawan kosmetik untuk mengiklankan produk mereka di pasaran, kata Kementerian Kesihatan (KKM).

Timbalan Menterinya, Datuk Dr Noor Azmi Ghazali menjelaskan larangan berhubung penggunaan gelaran “doktor” itu termaktub dalam garis panduan pengiklanan untuk kosmetik yang dikeluarkan oleh Bahagian Regulatori Farmasi Negara (NPRA).

Pada masa sama, katanya, pengasas produk kosmetik tidak boleh membuat tuntutan perubatan atau berlebihan mengenai produk masing-masing hingga melampaui skop takrifan kosmetik, iaitu membersih, mewangi atau mencantikkan.

“Berdasarkan garis panduan pengiklanan untuk kosmetik dikeluarkan NPRA, penggunaan gelaran profesional seperti doktor tidak dibenarkan.

“Jika penjualan kosmetik membabitkan orang profesional seperti doktor, maklumat akan disalurkan kepada badan profesional yang mengawal selia amalan doktor untuk tindakan selanjutnya.

“Tindakan regulatori seperti amaran iklan dan pembatalan notifikasi produk akan diambil sekiranya ia didapati diiklankan dengan tuntutan perubatan atau tuntutan melampaui skop takrifan kosmetik,” katanya pada sesi soal jawab lisan di Dewan Rakyat, hari ini.